Aug 16, 2017 Kaspersky Lab, ShadowPad\nShadowPad je jedan od najvećih detektovanih „supply-chain“ napada. Da nije uočen i da ranjivost nije ažurirana tako brzo, imao je potencijal da ošteti stotine organizacija širom sveta.\nU julu 2017. godine, jedna finansijska institucija, koja je partner kompanije Kaspersky Lab, kontaktirala je njihov globalni tim za istraživanje i analizu (GReAT). Bezbednosni stručnjaci ove organizacije bili su zabrinuti zbog sumnjivih DNS (domain name server) zahteva koji su dolazili sa sistema koji je zadužen za procesuiranje finansijskih transakcija.\nDubljom istragom je ustanovljeno da je izvor ovih zahteva bio softver za upravljanje serverom koji je kreirala legitimna kompanija, i koji su koristile brojne druge kompanije iz industrija kao što su finansije, obrazovanje, telekomunikacije, proizvodnja, energetika i transport. Činjenica koja je zabrinjavala jeste to da proizvođač ovog softvera nije želeo da softver kreira te zahteve.\nDaljom analizom, koju je sprovela kompanija Kaspersky Lab, ustanovljeno je da su sumnjivi zahtevi bili posledica malicioznog koda koji je bio sakriven u noviju verziju legitimnog softvera. Napadači su preko malicioznog koda prvo prikupljali osnovne informacije o sistemu žrtve, kao što su korisničko ime, ime domena, itd. Ako bi se ispostavilo da im je taj sistem „primamljiv“, oni bi zatim sproveli kompletan „backdoor“ napad pomoću kojeg bi mogli da preuzmu i pokrenu dodatne maliciozne kodove.\nNakon ovog otkrića, istraživači iz kompanije Kaspersky Lab odmah su kontaktirali kompaniju NetSarang. Kompanija je reagovala veoma brzo i objavila ažuriranu verziju softvera bez malicioznog koda.\nPrema podacima koje poseduje kompanija Kaspersky Lab, maliciozni kod je za sada aktiviran u Hong Kongu, ali može biti prisutan i u drugim sistemima širom sveta, naročito ako korisnici nisu instalirali ažuriranu verziju softvera.\n„ShadowPad je odličan primer koliko opasan i rasprostranjen može da bude uspešan „supply-chain“ napad. Uzimajući u obzir mogućnosti za krađu podataka koje on pruža napadačima, postoji velika verovatnoća da će sličan napad biti sproveden u budućnosti, preko ranjivosti određenih široko rasprostranjenih softverskih komponenata. Srećom, kompanija NetSarang je veoma brzo reagovala na naše upozorenje i objavila čistu i ažuriranu verziju softvera kako bi sprečila gubitak podataka svojih klijenata. Međutim, ovaj slučaj nam pokazuje da bi velike kompanije trebalo da se oslanjaju na napredna rešenja koja su u stanju da nadgledaju aktivnosti na mreži i da detektuju sve anomalije”, izjavio je Igor Sumenkov (Igor Soumenkov), bezbednosni stručnjak u kompaniji Kaspersky Lab.\nIzjava kompanije NetSarang\n„Kako bi se izborila sa sajber pretnjama kompanija NetSarang koristi različite metode i mere za zaštitu svojih proizvoda i sprečavanje njihovog kompromitovanja, inficiranja ili malicioznog korišćenja. Nažalost, jedna verzija našeg proizvoda isporučena je 18. jula 2017. godine sa instaliranim backdoor virusom, bez našeg znanja.\nBezbednost naših klijenata i korisnika predstavlja naš najveći prioritet i našu odgovornost. Činjenica da maliciozne hakerske grupe koriste komercijalne i legitimne softvere za zlonamerne aktivnosti predstavlja veliku brigu za NetSarang i druge softverske kompanije, koje ovu pretnju shvataju veoma ozbiljno.\nKompanija NetSarang je posvećena očuvanju privatnosti svojih korisnika i zbog toga smo instalirali novi bezbednosni sistem kako bismo bili sigurni da ni jedan naš proizvod više neće biti kompromitovan. NetSarang će nastaviti da nadgleda i unapređuje svoje bezbednosne sisteme ne samo kako bi se izborilo sa napadima kriminalnih grupa, već i kako bi ponovo dobilo poverenje svojih klijenata”.\nSvi proizvodi kompanije Kaspersky Lab detektuju ShadowPad malver kao “Backdoor.Win32.ShadowPad.a”.\nKompanija Kaspersky Lab savetuje korisnike da ažuriraju softver na najnoviju verziju koju je objavila kompanija NetSarang, sa koje je uklonjen maliciozni modul, kao i da provere da li u njihovim sistemima ima znakova DNS upita sa sumnjivih domena.


Od 78 njih, 66 prekršajnih prijava podneto je zbog kršenja Zakona o radu, odnosno rada na crno, nedostavljanje obračuna zarada, prekovremenog rada koji nije isplaćen, a 14 zbog nepoštovanja mera bezbednosti na radu, naveo je Đurović.\nInspekcija je tokom vanrednog stanja primila ukupno 4.650 poziva, putem kontakt-telefona ili pismeno, a obavljeno je 1.572 nadzora, od čega je 644 zahteva bilo od zaposlenih.\nNjih 126 se žalilo da je dobilo otkaz, a 26 trudnica i porodilja se žalilo da prema njima nije postupano onako kako je zakon predvideo, odnosno nisu im isplaćene naknade, a 79 primedbi bilo je na rad na crno.\nU vreme vanrednog stanja ipak je veći broj poslodavaca poštovao mere, što je dobro, primetio je Đurović.\nGovoreći u situaciji u „Juri”, on je kazao da je Inspekcija više puta odlazila na teren i da nisu uočene nepravilnosti, osim u jednom trenutku kada se radilo u tri smene zbog većeg broja radnika i držanja odgovarajuće bezbednosti, ali da su tada inspektori sugerisali da se o tome povede računa.\nS druge strane, na legalnom tržištu rada bilo je i otpuštanja, ali i zapošljavanja. Više od 15.000 lica s evidencije Nacionalne službe za zaspošljavanje uspelo je da se zaposli ili pokrene samostalan posao u periodu vanrednog stanja, dok se 9.600 lica u tom periodu prijavilo na evidenciju NSZ-a sa zahtevom da ostvare novčanu naknadu jer su ostali bez posla, kažu u toj službi.\nNa sajtu resornog ministarstva objavljena je lista poslodavaca kod kojih su tokom kontrola zatečeni radnici koji su radili na crno.\nPodaci se odnose na period od 3. januara prošle godine do 20. maja ove, tako da su tu i gazde koje su na crno zapošljavale i tokom vanrednog stanja.\nDodaju da nije isključeno da je bez posla ostao veći broj ljudi, ali da oni raspolažu samo podacima baziranim na broju zahteva koji su podneti za ostvarivanje naknade.\nPodaci o broju zaposlenih pokazuje da tržište rada nije stalo i da je funkcionisalo i za vreme vanrednog stanja. Najveći broj građana zaposlio se u prerađivačkoj industriji, a ta situacija je bila šansa da posao nađu i kuriri, dostavljači robe, hrane, medicinske sestre – tehničari, informatičari.\nTrgovci su, naročito manji, s jedne strane, „gubili” radnike, a s druge, veći trgovinski lanci su usled pojačanog posla imali i veće potrebe za zapošljavanjem.


Kanadska kompanija "Erin ventures" iz Vankuvera, koja je u rejonu Piskanja, nedaleko od rudnika uglja kod Baljevca na Ibru, pronašla rezerve rude bora, sklopila je ugovor o strateškom partnerstvu sa britanskom firmom "InvestKo", iz Londona.\nU skladu sa odredbama ugovora, "InvestKo" treba da uloži nešto više od 20 miliona dolara za nastavak istraživanja kod Baljevca na Ibru. Nakon toga, ukoliko bi došlo do otvaranja rudnika, firma iz Velike Britanije, koja je specijalizovana za ovakvu vrstu investicija, bila bi većinski vlasnik u tom rudokopu.\nNakon sklapanja ugovora o strateškom partnerstvu, Ministarstvo rudarstva produžilo je dozvolu za istraživanje "Erinu" do 2020. godine sa opcijom produženja te licence i u naredne dve godine. Inače, prema prvoj, preliminarnoj studiji izvodljivosti, ovaj rudnik bi mogao da bude u funkciji 21 godinu. U tom periodu, odavde bi moglo da se dobije blizu 12 miliona tona bora, prenose Novosti.\nOva mala kanadska kompanija je ušla u program bušenja na ovom lokalitetu nakon što je britansko-australijski koglomerat "Rio Tinto", koji upošljava 200.000 radnika i ima rudnike na pet kontinenata, odustao od koncesije na tom području. Inače, upravo ova rudarska korporacija, uz tursku državnu kompaniju "Eti Maden", kontroliše čak 80 odsto svetske proizvodnje bora.\nNajveći deo rezervi bora, čak 75 odsto, nalazi se upravo u Turskoj. Međutim, otkriće kanadskog "Erina", moglo bi da stavi Srbiju u red zemalja sa ogromnim rezervama ove rude. Čak se procenjuje da je ležište u Piskanji mnogo kvalitetnije od onih koja su do sada pronađena u svetu. Daljim istraživanjima treba da se pokaže i da li su rezerve bora na tom lokalitetu daleko veće od prvobitno pronađenih.\nPala dva zida na gradilištu u Beogradu, poginuo radnik


SVI JE OBOŽAVAJU: NAJBOLJA SRPKINJA zapalila Srbiju!?\nHome/ Tenis/ ATP/SVI JE OBOŽAVAJU: NAJBOLJA SRPKINJA zapalila Srbiju!?\nOlga Danilović debi u Fed kup reprezentaciji Srbije je iskoristila na najbolji mogući način. Mlada Beograđanka je i u mečevima sa Bugarskom i Gruzijom pobeđivala svoje rivalke u singlu, a kao kruna je došao trijumf nad Anastasijom Sevastovom iz Letonije, 15. teniserkom sveta.\n– Odigrala sam vrhunski meč, znala sam da bez moje najviše igre koju treba da postignem protiv nje nemam šta da tražim na terenu. Od početka do kraja sam bila potpuno koncentrisana i gledala samo u sebe, osećala sam da mogu da pobedim i nijednog trenutka nisam sebe sputavala ili nešto previše razmišljala, jer što više imam emocija u glavi i što više emocija pokazujem to je lošije po mene – rekla je Danilovićeva posle pobede.\nNEMA VIŠE DILEME: ON SIGURNO igra protiv Španije!\nPAO DOGOVOR: Trener potpisao ugovor sa Novakom Đokovićem!


Banke za sve pripremaju domaću “Dina” karticu | Gde Investirati\nNarodna banka Srbije dužna je da obezbedi nesmetano funkcionisanje platnog sistema, a pošto je “dina” jedina kartica za koju se obrada obavlja u Srbiji, ona je jedina za koju oni mogu da garantuju.\nOvo proizilazi iz primene Zakona o međubankarskim naknadama i posebnim pravilima poslovanja kod platnih transakcija na osnovu platnih kartica.\nObaveza banaka je da svim klijentima obezbede karticu koja se obrađuje u Srbiji, pa ukoliko to počnu da rade u granicama naše države i strani kartični sistemi i njihove kartice budu pod nadzorom NBS – i one će imati jednak tretman. Dodatna kartica, za one koji već nemaju “dinu”, ne bi trebalo da bude trošak. Debitna “dina”, koju bi banke izdavale uz tekući račun, besplatna je i budući da je osnovna i identifikaciona kartica, nije uobičajeno naplaćivanje održavanja kartice.\n– “Dina” kartica je od svog osnivanja bila besplatna – kažu u NBS. – Uprkos tome što je još 2014. godine uspostavljen pravni okvir kojim se uređuje poslovanje platnih sistema u našoj zemlji – inostrani kartični sistemi nisu pokazali interesovanje da se sa njim usklade. Građanima Srbije se garantuje raspolaganje sredstvima sa njihovog tekućeg računa, i to na način koji ne može biti narušen jednostranim odlukama bilo kog sistema koji obrađuje velike iznose dinarskih sredstava, a nije pod nadzorom niti jedne domaće institucije, kroz obavezu banaka da svakom korisniku tekućeg računa izdaju platnu karticu za koju se obrada (svičing, obračun i poravnanje) obavlja u zemlji, koja god to kartica bila. Trenutno, jedina kartica za koju se obrada obavlja u zemlji je “dina”, a stvar je poslovne politike internacionalnih kartičnih sistema da li će za svoje kartice obezbediti isto.\nUz strane kartice makar jedna domaća\n– Ovakvim rešenjem se realizuje zakonska obaveza NBS da u svakom trenutku obezbedi nesmetano funkcionisanje platnog prometa u dinarima – dodaju u NBS. – Sve platne kartice vrše istu funkciju – omogućavaju raspolaganje sredstvima sa računa. Ne zahteva se obavezno registrovanje poslovanja inostranih kartičnih sistema u Srbiji, što im je ostavljeno kao mogućnost po njihovom izboru. U svakodnevnim transakcijama građani su slobodni da koriste koju god karticu žele, dakle po svom izboru, pišu “Novosti”.\nPrevious Ukidaju se markice za brašno od 1. januara 2019.\nNext Kineske akcije pale od januara za 20 odsto\nPočinje gradnja novog termobloka Kostolac B3\nDanas počinje gradnja novog termobloka Kostolac B3. Ta investicija, koju EPS radi u saradnji s Kinom, jeste ne samo najveća u energetskom sektoru, već je i prvo veliko postrojenje za


ShowFx Asia 2009 – Najbolji Broker u Aziji\nU Novembru 2009, internaticionalni izložbeni brend ShowFx Asia proglasio je online brokera InstaForex kao Najboljeg Brokera u Aziji prema rezultatima ShowFx Asia Malaysia Expo 2009.\nMnogi brokeri i dilerski centri su učestvovali na izložbi, međutim, samo je internacionalnoj online brokerskoj kući InstaForex kompaniji data čast da postane dobitnik glavne nagrade događaja - statusa “Najbolji Broker Azije”. Menadžment kompanije organizatora izložbi širom sveta ShowFx Asia i nezavisnih eksperata je učestvovao u izboru pobednika. Štaviše, proces utvrđivanja dobitnika je bio pod direktnim uticajem korisnika brokerskih usluga - trejdera, koji su mogli da glasaju na sajtu izložbe brenda showfxasia.com. Ovo je bila druga nagrada za preduzeće InstaForex u toku godine koja je obeležena značajnim rastom kompanije u regionu Azije. Pre toga, dostignuća InstaForex kompanije su bila označena od strane Svetske Finansijske Nagrade koju je organizovao engleski magazin Svetske Finansije.\nNapomena: Izložbeni brend ShowFx Asia je niz velikih aranžmana u Aziji posvećen funkcionisanju finansijskih tržišta: od tržišta valutnih parova Forex do berzi, bez obzira na njihovu lokaciju. ShowFx Asia organizuje izložbe, seminare i druge vrste okupljanja svih mogućih formata širom azijskog regiona: od Kipra do Malezije, od Dubaija do Singapura. Štaviše, ShowFx Asia je veliki projekat promocije Forex obrazovanja koja je ciljana na razvoj profesionalnog nivoa trejdera i drugih korisnika finansijskih instrumenata, držeći niz seminara, edukativnih kurseva i master predavanja širom sveta. Misija ShowFx Asia se sastoji od promocije usluga i predstavljanju svih šansi finansijskih tržišta. Svaki događaj u organizaciji ShowFx Asia privlači veliki broj učesnika, partnera i gostiju koji koriste veliku priliku da se integrišu u finansijsku zajednicu preko partnerstva sa izložbenim projektom. Status brenda ShowFx Asia i njenih partnera, među kojima je i lider za razvoj softvera za finansijska tržišta - MetaQuotes Software je garancija organizacije visokog nivoa i konstuktivnih odnosa. ShowFx Asia je ogranak ShowFx World u regionu Azije.


RTCG - Radio Televizija Crne Gore - Nacionalni javni servis :: Svijet :: Evropljani žive duže, ali su gojazni i previše puše\nSZO UTVRDILA 12. 09. 2018. 09:03 >> 08:51 0\nEvropljani žive duže, ali su gojazni i previše puše\nEvropljani žive duže od stanovnika drugih kontinenata, objavljeno je u izvještaju Evropske zdravstvene agencije, ali i upozorila da napredak ugrožavaju faktori rizika među kojima i pušenje i sve veća gojaznost.\nEvropski zdravstveni izvještaj pokazuje da je prosječan očekivani životni vijek 2015. bio 77,9 godina što je duže od godinu nego 2010.\nIpak, postoji jaz od više od 11 godina između zemalja sa najvišom i najnižom očekivanom dužinom života.\nU Luksemburgu je ona bila 83,1 godinu u poređenju sa 71,6 u Moldaviji.\nIzvještaj je objavila evropska kancelarija Svjetske zdravstvene organizacije sa sjedištem u Kopenhagenu koji okuplja 53 zemlje.\nPušenje, alkohol i gojaznost su među faktorima rizika povezanim sa načinom života koji mogu poništiti napredak prema šest ključnih ciljeva SZO prihvaćenih 2012. prema inicijativi Zdravlje 2020., saopšteno je iz organizacije.\nMeđu ciljevima je smanjivanje stope prerane smrti, povećanje očekivane dužine života i promovisanje univerzalne dostupnosti zdravstvene zaštite.\nIzvještaj napominje da Evropa ima najveći procenat pušača među šest oblasti SZO.\nU 2013. u prosjeku 29 odsto ljudi starijih od 15 godina u Evropi su bili pušači, piše u izvještaju.\nKonzumiranje alkohola među odraslima je takođe više u Evropi nego negdje drugo u svijetu, navedeno je u izvještaju, kao i da je 2014. u prosjeku popijeno 8,5 litara čistog alkohola po osobi.\nU kategoriju gojaznih, spada više od polovine stanovnika Evrope, skoro 59 odsto.


Inspekcijski nadzor robe koja se uvozi u FBiH iznosi 198 KM, a u RS-u 66 KM | Jabuka.tv\nInspekcijski nadzor robe koja se uvozi u FBiH iznosi 198 KM, a u RS-u 66 KM\nNa zahtjev Europske komisije i Federalne uprave za inspekcijske poslove, usvaja se informacija u vezi s nužnosti ujednačavanja visine pristojbi i naknada za inspekcijske kontrole roba pri uvozu u Bosnu i Hercegovinu odnosno Federaciju BiH i izvozu iz njih, koje trenutno u FBiH iznose 198 KM, a u RS-u 66 KM.\nIzrađena je i analiza kontrole kvalitete pri uvozu u BiH i Federaciju BiH te izvozu iz njih, u kojoj je naglašeno kako je iznos pristojbi i naknada koji se plaća prilikom tržišnih inspekcija Federacije BiH, Republike Srpske i Distrikta Brčko itekako različit, piše Večernji list BiH.\nPlaćanje dviju inspekcija\nU RS-u postoji samo pristojba od 20 KM, u Distriktu Brčko naknada od 20 KM, dok u FBiH postoje dvije pristojbe od 5 KM i 31 KM, a uz to, postoji i naknada u iznosu od 30 KM. Ukupno po jednom nadzoru u RS-u se plaćalo 20 KM na ime tržišne inspekcije, kao i u Distriktu Brčko, dok se inspekcijski nadzor u Federaciji BiH plaćao čak 66 KM.\nZbog tako različitih iznosa, kamioni s robom više su puta ulazili na granične prijelaze koje nadziru vlasti u RS-u nego u Federaciji BiH. Analiza je pokazala kako, primjerice, kamion s teretom do četiri tone, koji prevozi smoki, kekse i slane štapiće, pri prelasku graničnog prijelaza u RS mora platiti dvije inspekcije, i to tržišnu i sanitarnu.\nTržišna iznosi 20 KM, a sanitarna 50 KM, što ukupno iznosi 70 KM. Ako taj kamion s istom vrstom tereta uđe na granični prijelaz u Federaciji BiH, također će morati platiti dvije vrste inspekcija – tržišnu i sanitarnu. No, cijene tog nadzora u odnosu na RS puno su veće. Tako se tržišna inspekcija plaća 66 KM (30 + 31 + 5 KM) po vrsti robe, a s obzirom na to da tu postoje tri vrste robe, platit će se iznos od 198 KM.\nI na to se dodaju iznosi za sanitarnu inspekciju…, i to 20 KM na ima pristojbe i 20 KM za naknadu s obzirom na to da je težina pošiljke do četiri tone. Analiza je pokazala kako će izjednačavanjem pristojbi s RS-om i Distriktom Brčko u Federaciji BiH porasti broj pregleda u prosjeku 10 posto. Kad se tome doda i potpuno ukidanje naknade i jedne pristojbe, koje se predstavlja u opciji, povećanje broja nadzora očekuje se za 30 %.\nZbog svega je Vlada FBiH zadužila Federalno ministarstvo trgovine, kako stoji u zaključku, da “u cilju izjednačavanja naknada koje naplaćuju tržišni inspektori u kontroli kakvoće robe pri uvozu i izvozu razmotri predloženi tekst Federalne uprave za inspekcijske poslove koji se odnosi na izmjene odluke o visini i načinu plaćanja naknade za pokriće troškova kontrole kakvoće određenih proizvoda pri uvozu i izvozu te predloži Vladi konačan tekst odluke na usvajanje”.\nVlada je zadužila Federalno ministarstvo zdravstva razmotriti predloženi tekst, urađen u cilju izjednačavanja naknada za pokrivanje troškova zdravstvene ispravnosti, te donijeti izmjene i dopune naredbe o visini plaćanja naknade za pokrivanje troškova i utvrđivanja zdravstvene ispravnosti životnih namirnica i predmeta opće uporabe koji se uvoze u Federaciju BiH.\nFederalno ministarstvo financija zaduženo je razmotriti predloženi tekst Federalne uprave za inspekcijske poslove u dijelu koji se odnosi na zakon o izmjenama i dopunama Zakona o federalnim upravnim pristojbama i tarifi federalnih upravnih pristojbi u cilju utvrđivanja nacrta ovog zakona i upućivanja Vladi FBiH na usvajanje.\nfbih inspekcijski nadzor robe rs visina pristojbi i naknada\nSAD najavile brz i snažan odgovor u slučaju upotrebe kemijskog oružja u Siriji


Odbornici Beograda usvajaju plan o poslovanju za budući metro - Nova ekonomija\nOdbornici Beograda usvajaju plan o po...\nNa sednici Skupštine grada Beograda u sredu odbornici će razmatrati nekoliko planova detaljne regulacije.\nNa dnevnom redu biće i izmene Odluke o Gradskoj upravi, koja podrazumeva usklađivanje sa novim Zakonom o planiranju i izgradnji kojim grad preuzima od opština nadležnost nad građevinskim inspekcijama.\n"Odluka o Gradskoj upravi prati novi Zakon o planiranju i izgradnji koji je usvojen u Skupštini Srbije i koji više ne predviđa da građevinske inspekcije imaju opštine, već su one sada isključivo nadležnost grada Beograda", pojasnio je za Tanjug predsednik gradskog parlamenta Nikola Nikodijević.\nTakođe, na dnevnom redu biće i nekoliko novih planova detaljne regulacije, kao i odluke o izradi još nekoliko takvih planova.\nOdbornici bi trebalo da usvoje i plan i program poslovanja za ovu godinu nedavno osnovanog preduzeća „Beogradski metro i voz".\n"U skladu sa zakonom donosimo plan i program poslovanja za 2018. godinu. To nije nešto kapitalno, to je zakonski preduslov da bi firma počela da radi", rekao je Nikodijević.\nReč je, pre svega, o nabavci opreme i stvaranja mogućnosti da 2019. godine može da počne realizacija projekta izgradnje metroa, odnosno izrada studije, glavnog projekta, geoloških istraživanja i ispitivanja.\n"To je potrebno kako bismo do kraja mandata počeli sa izgradnjom metroa, kao što smo i obećali", kaže Nikodijević.\nOdbornici će odlučivati i o konverziji potraživanja "Galenike" u kapital grada Beograda, što je, kaže Nikodijević, redovna procedura kada su u pitanju velika preduzeća, koja ne mogu da plaćaju obaveze prema gradu.\nTakođe, na dnevnom redu je i odluka o postavljanju sistema javnih bicikala kojom se otvara mogućnost za instaliranje stanica za iznajmljivanje bicikala i pravljenje mreže u gradu, po ugledu na druge evropske prestonice.\nTako će sugrađani moći na jednom mestu da „uzmu" bicikl, uz pokazivanje lične karte i da se prvih pola sata voze besplatno, a zatim da ga ostave na nekoj drugoj stanici.\n"Nastavićemo da razvijamo biciklistički saobraćaj u gradu. Kada smo počeli sa tim projektom, imali smo 80 kilometara biciklističkih staza, koje nisu bile u sjajnom stanju. Uspeli smo veliki deo staza da saniramo i obnovimo, da izgradimo još 20 kilometara, a u planu je izgradnja još 100 kilometara staza u naredne tri godine", rekao je Nikodijević.


Snežna oluja protutnjala jugom SAD, najmanje 10 mrtvih - 19.01.2018, Sputnik Srbija\nSnežna oluja protutnjala jugom SAD, najmanje 10 mrtvih\nNajmanje deset ljudi stradalo je u snežnoj oluji koja je protutnjala pojedinim područjima južnog dela SAD, javlja „Ej-Bi-Si njuz“. 19.01.2018, Sputnik Srbija\n© AP Photo / David GoldmanSneg u Džordžiji\nNajmanje deset ljudi stradalo je u snežnoj oluji koja je protutnjala pojedinim područjima južnog dela SAD, javlja „Ej-Bi-Si njuz“.\n10 Januar 2018, 09:39\nNavodi se da su najmanje četiri smrtna slučaja zabeležena u saveznoj državi Lujzijani, uključujući starijeg čoveka koji je sa suprugom živeo u kući bez grejanja, šefa vatrogasaca kojeg je prilikom pružanja pomoći žrtvama saobraćajne nesreće udarilo drugo vozilo, čoveka stradalog u sudaru i dete koje je poginulo kada je majka automobilom sletela u kanal.\nAmerička televizija navodi da su u Džordžiji stradale tri osobe, a u Severnoj Karolini i Zapadnoj Virdžiniji po jedna, a nevreme je izazvalo smrt i jedne osobe u Alabami.\nNavodi se da je snežna oluja koja je pogodila Meksički zaliv prošla, ali da bi hladno vreme moglo da se zadrži u većini država na istoku SAD, sve do Floride.


Envoice preduzetnicima olakšava posao uz jednostavne digitalne fakture\nŠta je Envoice? To je platforma koja osim što poslovnim korisnicima nudi jednostavno kreiranje faktura bez dodatnih provizija prilikom transakcije, donosi i niz drugih alata, poput automatskog numerisanja, te automatsko postavljanja fajlova na Google Drive i Dropbox. Kako bi informacije o fakturama uvek bile ažurne, ovaj tim iz Makedonije omogućio je i kompletan pregled stanja računa – od njihovog kreiranja, preko slanja i otvaranja, pa sve do konačne naplate, nakon čega stiže i obaveštenje da je ista izvršena.\nOdgovore na pitanja o tome kako su došli na ideju da započnu ovaj projekat, da li su trenutno u potrazi za investicijom i koji su im dalji planovi, potražili smo od Eve Piperevske, marketing menadžerke ovog makedonskog startapa. Započevši razgovor, ona za Netokraciju otkriva da je Envoice nastao kao rezultat lične frustracije prema slanju i kreiranju faktura u Wordu i PDF-u i dodaje sledeće:\nPre nego što smo kreirali Envoice, imali smo određen način pri upravljanju našim finansijama, a radi se o slanju računa klijentima i čuvanju i održavanju liste na kojima se oni nalaze i to sve na jednom Excel fajlu. Problemi sa kojima smo se susretali u ovom procesu su, između ostalog, bili i kopiranje prethodnih faktura, zamena brojeva, zatim datumi izdavanja, rok predaje, a sve to je odvlačilo mnogo vremena i pažnje.\nJednostavan interfejs čini Envoice izuzetno preglednim servisom za svakodnevni rad i upravljanje fakturama.\nU toku ovog procesa nastao je trend koji se gotovo uvek završavao greškama i njihovim ispravljanjem pre nego što se i sama faktura pošalje klijentima. “Često se dešavalo da zaboravimo da joj promenimo broj, a nekada i datum izdavanja ili rok predaje. Ti Excel fajlovi su zaista bili priča za sebe”, otkriva Piperevska.\nBolje razumevanje korisnika za održivi rast\nRazličite valute, klijenti i statusi faktura predstavljali su pravi izazov za kreiranje bilo kakvih izveštaja, kaže naša sagovornica, dok su klijenti imali i dodatne zahteve u vezi opcije plaćanja fakture putem kreditnih kartica. Otklanjanje upravo ovih problema zadatak je tima koji stoji iza Envoice rešenja, tačnije dev agencije Emit Knowledge – malog tima koji je veoma motivisan za rešavanje neuspelih procesa u različitim poslovnim vertikalama.\nGovoreći o dosadašnjim ostvarenjima i planovima, Eva navodi da je čitav tim uspeo da postigne velike prekretnice u proteklim mesecima, uključujući i zvanična partnerstva sa servisima Payoneer i Stripe, kao i proširenje korisničke baze u više od 100 zemalja. Pored toga, ovaj mladi startap veoma je blizu cifri od hiljadu aktivnih korisnika, a njihov broj nastoji da se poveća zahvaljujući unapređenju jednostavnih rešenja za korisnike:\nDanas imamo veliki broj proizvoda startap timova koji nastoje da budu sledeći jednorozi. Štaviše, veliki deo energije se troši prilikom stvaranja budućnosti, i to mnogo više nego prilikom pronalaska rešenja za one probleme koji su pred nama. Trenutno smo fokusirani na to da što bolje razumemo svoje korisnike i da njihov poslovni život učinimo što lakšim.\nStartap iz Makedonije je ostvario i partnerstva sa kompanijama Payoneer i Stripe radi lakše online naplate.\nNa pitanje o trenutnom biznis modelu, kao i o potencijalnim investicijama, Eva odgovara da je tim trenutno fokusiran na pay per subscription model, dok, sa druge strane, korisnici na osnovu svojih potreba mogu izabrati ponude koje najviše odgovaraju njihovom poslovanju. Nakon detaljne analize samog tržišta, ovaj tim trenutno radi na dodavanju određenih modifikacija i izmeni cena usluga kada je reč o biznis modelu ne bi li svojim korisnicima omogućili najbolje moguće iskustvo.\nPiperevska za Netokraciju, između ostalog, kaže da je tim okrenut ka onim biznisima i frilenserima koji koriste Payonner kao servis za isplatu zarada, s obzirom na to da je ovaj startap ozvaničio partnerstvo sa kompanijom kada je reč o fakturisanju. Sa druge strane, ova mlada kompanija nudi i dodatne benefite za Payonner korisnike poput ukidanja transakcionih limita prilikom slanja faktura putem Envoice-a, zatim izveštaje, direktnu podršku i druge opcije.\nKrajnji cilj – pojednostaviti naplatu i pomoći malim biznisima\n“Projekat je lansiran uz pomoć ličnih sredstava, dok trenutno radimo na tome da pridobijemo klijente i poboljšamo prodaju – što nam ne ostavlja previše vremena da u ovom trenutku razmišljamo o investiciji. Ipak, u skorijoj budućnosti ćemo verovatno početi da razgovaramo sa investitorima”, objašnjava Eva.\nMarjan Nikolovski, Sasho Mihajlov, Eva Piperevska i Aleksandar Gjozev čine Envoice tim.\nOsvrnuvši se više na budućnost online naplate, ali i na kreiranje faktura na digitalni način, Piperevska kaže da su online plaćanja svakodnevnica za Ujedinjeno Kraljevstvo, SAD, ali i za ostatak sveta, te da online plaćanja polako počinju da rastu i u Istočnoj Evropi. Pred sam kraj razgovora, Piperevska se osvrće i na dalje planove koji u narednom periodu čekaju Envoice, kao i na trenutnu situaciju sa konkurencijom:\nTrenutno radimo i na mobilnoj aplikaciji koja će pomoći našim klijentima da kreiraju fakture putem mobilnih uređaja, a kada je reč o konkurenciji, za sada smo fokusirani na to da gledamo van regiona, dok su nam glavni konkurenti Xero, Wave app, Invoice Ninja i Inovicly. Ukoliko gledamo regionalno, smatramo da smo jedinstveni servis za ovakav vid fakturisanja.\nOna zaključuje da trenutno postoji nekoliko interesantnih planova kada je reč o budućem periodu Envoice-a. Generalno govoreći, cilj makedonskog tima za naredni period jeste da liberalizuje i oslobodi male biznise u svetu digitala od svakodnevnog stresa. Takođe, njihova namera je da pojednostave krajnje naplate od drugih lica ili organizacija – što je jedan od najbitnijih faktora u današnjem modernom obliku online poslovanja.


NARODNA SKUPŠTINA RS: 3. NOVEMBRA 2015. GODINE ODRżANE SEDNICE ODBORA ZA POLJOPRIVREDU, šUMARSTVO I VODOPRIVREDU, ODBORA ZA EVROPSKE INTEGRACIJE, ODBORA ZA ZAšTITU żIVOTNE SREDINE, ODBORA ZA USTAVNA PITANJA I ZAKONODAVSTVO, ODBORA ZA PRAVOSUđE, DRżAVNU UPRAVU I LOKALNU SAMOUPRAVU - RAZMOTRENI I PRIHVAćENI PREDLOZI ZAKONA I ODLUKE KOJE JE PODNEO VISOKI SAVET SUDSTVA, KAO I PREDLOG ZAKONA O JAKIM ALKOHOLNIM PIćIMA, U NAčELU\nNa sednici Odbora za evropske integracije, održanoj 3. novembra 2015. godine, članovi Odbora razmatrali su, u načelu, Predlog zakona o jakim alkoholnim pićima, koji je podnela Vlada Republike Srbije.\nPre prelaska na rad, na predlog člana Odbora, Dušice Stojković, dnevni red sednice dopunjen je tačkom Predlog za održavanje okruglog stola "Evropa u mom gradu: Šta mogu da učinim za svoj grad u procesu pristupanja EU", koji bi Odbor organizovao u saradnji sa Fondacijom Konrad Adenauer, 27. novembra 2015. godine u Kraljevu.\nPredlog zakona o jakim alkoholnim pićima obrazložila je Kolinda Hrehorović iz Ministarstva poljoprivrede i zaštite životne sredine navodeći da se ovim zakonom uređuje proizvodnja, geografska oznaka, kvalitet, opis, predstavljanje, kao i deklarisanje i promet jakih alkoholnih pića. Ona je istakla da se proizvodnja, zaštita geografske oznake, deklarisanje i kontrola proizvodnje jakih alkoholnih pića ovim zakonom uređuje na isti način na koji su ove oblasti uređene u zemljama Evropske unije i zemljama u okruženju.\nČlanovi Odbora su prihvatili Predlog zakona o jakim alkoholnim pićima, u načelu.\nU nastavku sednice, članovi Odbora razmotrili su pozive i odredili članove delegacija za učešće na 54. sastanku KOSAK, koji će biti održan od 29. novembra do 1. decembra 2015. godine u okviru parlamentarne dimenzije luksemburškog predsedavanja Savetom Evropske unije, za učešće na regionalnoj parlamentarnoj konferenciji "Rad na jačanju regionalne saradnje na zapadnom Balkanu: dostignuća i perspektive", koja će biti održana na Jahorini 26. i 27. novembra 2015. godine i Interparlamentarnom seminaru "Reforma Zajedničke poljoprivredne politike (ZPP) iz 2013. godine: implikacije za zemlje proširenja", koji će biti održan u Briselu, 9. decembra 2015. godine.\nČlanovi Odbora razmotrili su i jednoglasno prihvatili Predlog za održavanje okruglog stola "Evropa u mom gradu: Šta mogu da učinim za svoj grad u procesu pristupanja EU", 27. novembra 2015. godine u Kraljevu i za predstavnike Odbora odredili članice Odbora Dušicu Stojković i Irenu Aleksić.\nOdbor za ustavna pitanja i zakonodavstvo je na sednici održanoj 3. novembra 2015. godine razmotrio dva predloga zakona koji su predloženi za dnevni red Četvrte sednice Drugog redovnog zasedanja Narodne skupštine Republike Srbije u 2015. godini.\nČlanovi Odbora ocenili su da su u skladu sa UstavomRepublike Srbije ("Sl. glasnik RS", br. 98/2006) i pravnim sistemom Republike Srbije Predlog zakona o jakim alkoholnim pićima i Predlog zakona o potvrđivanju Protokola o upravljanju nanosom uz Okvirni sporazum o slivu reke Save, koje je podnela Vlada Republike Srbije.\n35. sednica Odbora za poljoprivredu, šumarstvo i vodoprivredu\nNa sednici održanoj 3. novembra 2015. godine, članovi Odbora za poljoprivredu, šumarstvo i vodoprivredu razmotrili su Predlog zakona o jakim alkoholnim pićima, u načelu.\nPredlog zakona obrazložila je ministarka poljoprivrede i zaštite životne sredine prof. dr Snežana Bogosavljević Bošković istakavši osnovne razloge za donošenje novog zakona, kojim se oblast jakih alkoholnih pića reguliše. Ova oblast je regulisana Zakonom o rakiji i drugim alkoholnim pićima ("Sl. glasnik RS", br. 41/2009 - dalje: Zakon) iz 2009. godine koji tretira rakije i alkoholna pića, međutim njegove odredbe koče razvoj ove oblasti, istakla je Bogosavljević Bošković.\nOsnovna slabost postojećeg Zakona je ta što većina proizvođača nije registrovana, tako da njihovi proizvodni viškovi nisu bili legalno u prometu. Osnovni cilj Predloga zakona je da se liberalizuje proces registracije, kao i da se omogući fizičkim licima da svoje viškove legalno plasiraju na tržište. Takođe, cilj je jačanje malih poljoprivrednih gazdinstava i njihova registracija za proizvodnju pića, kao i podsticaj proizvodnje voća, imajući u vidu da je u Srbiji pod voćem 170.000 ha od čega je oko 50 odsto zasad šljive, koja se u velikoj meri prerađuje u razne vrste rakija, čime će i ova proizvodnja biti verifikovana.\nPredlog zakona je usklađen sa evropskim standardima i zakonodavstvom, predviđa uvođenje kategorizacije pića, kojih će biti 47, kao i deklaraciju u skladu sa evropskom regulativom. Novina koju ovaj Predlog zakona donosi jeste i jasna procedura zaštite oznaka geografskog porekla.\nU raspravi o Predlogu zakona članove Odbora je zanimalo koji datum proizvodnje rakije proizvođač ističe na deklaraciji, da li fizička lica moraju da imaju registrovano gazdinstvo za proizvodnju za sopstvene potrebe, koje elementarne uslove moraju da ispune za proizvodnju rakije, da li mogu da prodaju rakiju na sajmovima i u rinfuzu, ko će vršiti nadzor proizvodnje s obzirom na mali broj poljoprivrednih inspektora, da li će se smanjiti troškovi proizvodnje i da li je potrebno angažovanje tehnologa u procesu proizvodnje pića, kao i da li proizvođači mogu biti poljoprivredne zadruge.\nNakon rasprave, članovi Odbora jednoglasno su prihvatili Predlog zakona o jakim alkoholnim pićima, u načelu.\nNa sednici Odbora za zaštitu životne sredine održanoj 3. novembra 2015. godine, razmatran je i jednoglasno prihvaćen Predlog zakona o potvrđivanju Protokola o upravljanju nanosom uz Okvirni sporazum o slivu reke Save, koji je podnela Vlada.\nNa sednici Odbora Predlog zakona u ime Ministarstva za poljoprivredu i zaštitu životne sredine obrazlagala je Dragana Milovanović, koja je istakla da Sporazum predstavlja izraz saglasnosti država članica Bosne i Hercegovine, Republike Hrvatske, Republike Srbije i Republike Slovenije, o saradnji država na uspostavljanju međunarodnog režima plovidbe, održivog upravljanja vodama, zaštite od štetnog uticaja voda, vodnog režima i vodenih ekosistema.\nAktivno učešće na sednici Odbora uzeli su i članovi nevladine organizacije "Zelena stolica". Član Zelene stolice Irena Živković, koja je i organizator ekološko protestnih skupova u Boru, obratila se Odboru za zaštitu životne sredine zbog zagađivanja vazduha koji proizvodi topionica bakra otvorena decembra 2014. godine u tom gradu, napominjući da emisija sumpor dioksida i teških metala koji odlaze u atmosferu nepovoljno utiče na zdravlje stanovništva grada. Zamenik predsednika Odbora Ivan Karić predložio je da se zakaže posebna sednica Odbora na kojoj bi se detaljnije posvetili rešavanju problema.\nMilan Rogulja, član Zelene stolice i udruženja Biogen, zahvalio se Odboru za zaštitu životne sredine zbog podrške koju su dali na Prvoj regionalnoj konferenciji o nejonizujućem zračenju.\nNa sednici Odbora za pravosuđe, državnu upravu i lokalnu samoupravu, održanoj 3. novembra 2015. godine, članovi Odbora razmotrili su i odlučili da upute Narodnoj skupštini na usvajanje Predlog odluke o izboru sudija koji se prvi put biraju na sudijsku funkciju i Predlog odluke o izboru predsednika sudova, koje je podneo Visoki savet sudstva.\nČlanovi Odbora utvrdili su, u nastavku sednice, Predlog odluke o izboru člana Visokog saveta sudstva i Predlog odluke o izboru člana Državnog veća tužilaca. Za člana Visokog saveta sudstva predložen je redovni profesor Pravnog fakulteta u Beogradu dr Milan Škulić, dok je za člana Državnog veća tužilaca predložen dr Zoran Stojanović, takođe redovni profesor tog fakulteta. Odbor je, većinom glasova, odlučio da predloži Narodnoj skupštini da prihvati Predlog odluke o izboru člana Visokog saveta sudstva i Predlog odluke o izboru člana Državnog veća tužilaca i da ih, na osnovu člana 168. stav 3. Poslovnika Narodne skupštine("Sl. glasnik RS", br. 20/2012 - prečišćen tekst), uvrsti na dnevni red Četvrte sednice Drugog redovnog zasedanja Narodne skupštine Republike Srbije u 2015. godini.\nIzvor: Press služba Skupštine Srbije, 03.11.2015.


CRTA :Kako do podrške - CRTA\nCrta je u protekle tri godine kroz inicijativu "Građani imaju moć" podržala više od 50 organizacija i aktivističkih grupa, kao i oko 30 pojedinaca-aktivista koji su spremni da se aktiviraju kad ih nešto ugrožava, da pomognu kad je neko drugi ugrožen ali i kada je javni interes narušen. Cilj inicijative "Građani imaju moć" je da pokrene građane da se uključe u proces odlučivanja, odbranu javnog interesa i kontrolu institucija. Expand\nPodržavamo sve one koji se bore protiv korupcije i protiv neodgovornog ponašanja institucija i funkcionera. Kroz edukaciju, akciju i profesionalnu podršku pomažemo organizacijama i pojedincima da svoju sredinu učine uspešnom, boljom i time dokažu da građani zaista imaju moć.\nVažno je podržati i širiti glas o onima koji ne ćute i svojim hrabrim glasom brane sebe, druge, svoje mesto i čast svoje profesije.\nUkoliko vam je potrebna podrška i delite iste vrednosti kao i mi, možete nam se obratiti na e-mail [email protected] uz napomenu - prijava za podršku.\nAktivistima pružamo priliku da kroz seminare, treninge, studijske posete i mentorstvo steknu veštine i znanja u oblasti javnog zagovaranja, upravljanja projektima i organizaciji promotivnih kampanja.\nSvaka dobra ideja da bi se sprovela u delo mora iza sebe da ima tim ljudi koji je stručan i spreman da na njoj radi. Crta omogućava grupama aktivista da rade sa istaknutim profesionalcima iz oblasti koje su im od značaja i tako maksimiziraju svoj učinak.\nProjektnom i direktnom podrškom pružamo finansijska sredstva organizacijama i neformalnim grupama za realizaciju aktivnosti kojima pozivaju institucije na odgovornost i poštovanje zakona i javnog interesa.


"Bh. političari govore da su za EU, ali ne ispunjavaju obećanja" - Klix.ba\n"Bh. političari govore da su za EU, ali ne ispunjavaju obećanja"\n16.11.2009. u 16:55\nAmbasador Kraljevine Švedske u Bosni i Hercegovini Bosse Hedberg izjavio je danas u Banjoj Luci da su međunarodni predstavnici zabrinuti jer politički lideri u BiH često potvrđuju svoje ambicije za članstvo u Evropsku uniju, ali ne uspijevaju ispuniti obećanja u vezi s usvajanjem neophodnih odluka i zakonodavstva koji su potrebni za ispunjavanje uvjeta iz evropskog partnerstva.\nZbog toga je i preduzeta inicijativa za „butmirski proces”, jer je strpljenje u vezi s ovim pitanjem pri kraju, a svi građani BiH plaćaju cijenu.\n”Ukoliko političari ne prevaziđu ograničena razmišljanja i umjesto toga počnu da stvaraju politike za dobrobit svih građana BiH, zemlja riskira da zaostane za drugima”, upozorio je Hedberg.\nOn je istakao da je cilj inicijativa koje su preduzele SAD i švedsko predsjedništvo u EU ove jeseni da ojačaju politički dijalog na državnom nivou za dobro svih ljudi.\n„Prijedlozi koji si izneseni u Butmiru imaju za cilj da pomognu BiH da se kreće bržim koracima prema naprijed. To je prijateljski i dobronamjeran savjet koji se zasniva na našim vlastitim iskustvima o tome šta je potrebno da za članstvo u EU i NATO učine zemlje koje su izrazile ambiciju da žele da postanu članice ovih organizacija”, istakao je švedski ambasador u BiH.\nTakođer je opovrgao mišljenje da je članstvo u EU nekompatibilno sa sadašnjim teritorijalnim rasporedom BiH te dodao da ono stoji za BiH u cjelini.\n„Priznat ćemo da su područja i regioni s različitim stepenom autonomije poznati u mnogim sadašnjim zemljama članicama EU. Također, glavni principi EU o supsidijarnosti predviđa da se odluke donose na najprimjerenijem nivou. I zato bih opovrgao mišljenje da je članstvo u EU nekompatibilno sa sadašnjim teritorijalnim rasporedom BiH”, rekao je Hedberg.\nNaglasio je da bi mnogi izazovi i problemi s kojima se BiH danas suočava bili riješeni ne samo konačnim članstvom u EU već postepenim prilagođavanjem standardima EU u fazi pred učlanjenje i provođenje standarda u oblasti ljudskih prava, vladavine prava, regionalne saradnje te rješavanje graničnih pitanja, što će, vjeruje, donijeti koristi prije samog članstva.\n„Značajno prisustvo EU u BiH nije zbog toga da bi bilo šta bilo nametnuto BiH, već smo tu da bismo joj pomogli u tranziciji, davali savjete i osigurali kontinuiranu političku i finansijsku poršku da bi vašoj zemlji bio otvoren put u članstvo u EU”, dodao je švedski ambasador.


Rusi opljačkali veću količinu satova i navigacijske opreme u BiH, policija ih uhapsila u apartmanu - Portal 072info\nRusi opljačkali veću količinu satova i navigacijske opreme u BiH, policija ih uhapsila u apartmanu\nPolicijski službenici MUP-a RS uz asistenciju policijske uprave MUP-a Kantona Sarajevo uhapsili su jučer dvojicu državljanja Ruske Federacije zbog postojanja osnovane sumnje da su počinili krivično djelo.\nKako saznaje “Avaz”, oni su uhapšeni na području Trebinja.\nNaime, ova dva državljana Rusije 11. februara opljačkali su prostorije firme “M-Bike” u Sarajevu, u općini Novi Grad, te ukrali veću količinu ručnih satova i navigacijskih aparata marke “Garmin”. Za njima je bila raspisana operativna potraga, a utvrđeno je da su se krili u jednom apartmanu na području Trebinja, gdje su i uhapšeni.\nRadi se o G. M., rođenom 1975. godine u Rusiji i A.B., rođenoj 1999. godine u Rusiji. Navedena lica bit će predata u nadležnost Tužilaštva Kantona Sarajevo, po čijoj naredbi je izvršen pretres vozila i prostorija koja su koristili.\nPrethodni članakDok se čeka rasprava o zabrani pušenja – Čampara zapalio cigaretu u sali (VIDEO)\nSljedeći članakDžaferović: Podržavam usvajanje amandmana EU parlamenta i poziv na uvođenje sankcija Dodiku


Starosandžačka stara izreka da „svi putevi vode u Sarajevo“ bila je inspiracija za jednu drugu, urbanu, koja kruži Sarajevom i kaže da od svih ljudi koji su iz Sandžaka došli u grad na Miljacki, postoji jedan koji se vratio kući. Upravo je to inspirisalo sjeničaka Admira Crvčanina da napiše tekst za stend ap komediju „Došljo“ koja će večeras biti izvedena na velikoj sceni Doma kulture.\n“Kroz predstavu smo zapravo želeli da pronađemo taj skriveni puteljak koji vodi iz Sarajeva i od jedne fine, čaršijske priče koja kruži gradom, napravimo komediju. Predstava takođe govori o stereotipima i predrasudama onih koji žive u gradu i onih koji u njega dolaze, otkrio nam je Admir Šehović, koji će kroz ulogu koju tumači publici preneti iskustva “došlja”, odnosno sandžaklije koji se vraća kući. Inače, ovaj “dvojac” iz Sandžaka već je sarađivao na hip-hop mjuziklu "Promjena" koji je oduševio bosansko – hercegovačku publiku.\nPročitano 1437 puta\tPoslednji put izmenjeno 13 maj 2016\nNapisao: Indira Hadžagić\tokt 21, 2019\nNapisao: Amel Rovčanin\tokt 18, 2019\nNapisao: Memnuna Cmiljanović\tokt 07, 2019\nЗАВРШЕНА ПЕСНИЧКА МАНИФЕСТАЦИЈА „НА ПОЛА ПУТА“: АНА ДИВАЦ...


Državna duma o srpskoj podršci u Evropi: Tiha voda breg roni - Sputnjik Srbija\n18:17 22 Februar 2020\nDržavna duma o srpskoj podršci u Evropi: Tiha voda breg roni\n21:48 08.10.2018 Preuzmite kraći link\nZamenik Komiteta Države dume za međunarodne poslove Dmitrij Novikov zahvalio je Srbiji na podršci u Savetu Evrope.\nSrbija će u Savetu Evrope tražiti ukidanje sankcija Rusiji\n„Ne možemo da ne pozdravimo odluku srpske strane da inicira ovu temu. Srbija u ovom slučaju je jedna od najpouzdanijih partnera na političkoj sceni Evrope. Naravno, postoji mnogo političara koji su spremni da čuju glas razuma. Druga stvar je što oni ne određuju pravila ponašanja evropskih struktura“, rekao je Novikov, komentarišući izjavu predsednice srpskog parlamenta Maje Gojković da će Srbija u Savetu Evrope insistirati na ukidanje političkih sankcija ruskim poslanicima.\nKako navodi poslanik, „srpska inicijativa će ipak imati određeni odjek“.\n„Da, prva lica, predsednici, establišment koji se danas nalazi u kompleksnim odnosima sa Donaldom Trampom, ipak ostaje u koloseku američke spoljne politike. Međutim, tiha voda breg roni, treba izraziti zahvalnost srpskoj strani na ovoj inicijativi“, zaključio je on.


Uručena dva saniteta požarevačkoj bolnici\nPOČETNA LOKALNE VESTI // POŽAREVAC Uručena dva saniteta požarevačkoj bolnici\nDanas, 28. januara uručena su dva saniteta za potrebe Opšte bolnice Požarevac.\nJedno vozilo nabavljeno je uz pomoć sredstava Grada Požarevca, dok je drugo vozilo donacija predsednika Republike Srbije Aleksandra Vučića i ministra zdravlja Zlatibora Lončara. Grad Požarevac za ove namene izdvojio je 4,5 miliona dinara. Iste vrednosti je i sanitet koji je repuublička donacija.\nGradonačelnik Požarevca Saša Pavlović rekao je da se u doba pandemije virusa COVID-19 za vreme vanrednog stanja javila potreba za nabavku novih vozila i da je Gradski štab za vanredne situacije izašao u susret OB Požarevac i odobrio sredstva za nabavku ovog vozila. Pavlović je podsetio da je Gradski štab za vanredne situacije odobrio i iznos od 3 miliona dinara za potrebe nabavke opreme koja je bila potrebna za funkcionisanje OB Požarevac. Gradonačelnik je dodao i da je u doba vanredne situacije ukupno izdvojeno 23 miliona dinara za Dom zdravlja i Opštu bolnicu Požarevac za nabavku opreme i upošljavanje dodatnog medicinskog osoblja. Pavlović je ovom prilikom najavio i dalju pomoć požarevačkoj bolnici i podsetio da je pored sredstava od 23 miliona dinara, Grad Požarevac izdvojio u ovoj i prethodnoj godini iznos od 100 miliona dinara.\nDr Danko Nikolić, direktor OB Požarevac zahvalio je gradonačelniku Požarevca Saši Pavloviću na ovoj donaciji, ali i medijima. Nikolić kaže da je poslednja donacija bila 2016. godine i da su ova dva vozila izuzetno funkcionalna. Vozilo koje je odobrio Aleksandar Vučić stiglo je krajem decembra i vrednosti je 4,5 miliona dinara.\nPRETHODNI ČLANAKZavršen štrajk u PSSS Požarevac posle više od četiri meseca\nSLEDEĆI ČLANAKGrad Požarevac po 11. put najhumaniji u Srbiji\nNess 28/01/2021 at 18:46\nUhh kako bi t.c.o ovu u plavim cizmicama uhhh\nNekorumpirani radnik Gradske Uprave 29/01/2021 at 13:48\nZa sve ima samo nema za pomoć radnicima Gradske Uprave.


Na ulicama u užem centru Beograda najugroženiji su pešaci koji stradaju u najmanje 50 odsto saobraćajnih nesreća. Saobraćajni fakultet je nedavno završio projekat koji predlaže niz mera koje bi trebalo preduzeti kako bi bezbednost u saobraćaju u najprometnijim ulicama bila udvostručena.\nIstraživanje je obuhvatio pet zona i to Bulevar oslobođenja (potez od Autokomande do Slavije), Ruzveltovu ulica, Bulevar kralja Aleksandra (kod Cvetkove pijace), Savsku ulica i Zeleni venac. Za vozače je najkritičniji pravac od Autokomande do Slavije, jer na ovom potezu postoje dve kružne raskrsnice, pa često dolazi do saobraćajnih nezgoda jer vozači ne poštuju propise. Nesavesni pešaci u ovim delovima grada često pretrčavaju kolovoze na svoju ruku ili se kreću u neposrednoj blizini saobraćajnica, pa sami sebe dovode u opasnost. Profesor na Saobraćajnom fakultetu Milan Vujanić kaže da je istraživanje pokazalo da su pešaci u 50 odsto slučajeva krivi za nezgode u kojima učestvuju.\n- Da bi se smanjila ugroženost pešaka predložili smo niz mera, od potpunog odvaljanja pešaka od kolovoza, smanjenja dozvoljene brzine kretanja u nekim deonicama, do promene lokacija autobuskih stajališta koja su često toliko nelogično postavljena da ugrožavaju bezbednost građana koji koriste Javni prevoz - kaže Vujanić.\nUkoliko predložene mere zažive, uskoro bi na nekim lokacijama u centru grada mogle da se pojave i zaštitne ograde koje će potpuno odvojiti pešake od kolovoza.\n- Veoma efikasno rešenje je postavljanje ograde u Bulevaru oslobođenja, kod Franša. Međutim, mnogi pešaci i dalje pretrčavaju ulicu zaobilazeći ogradu, što ugrožava njihovu bezbednost. Ograde bi trebalo postaviti sa jedne strane ulice, i učiniti da budu visoke onoliko koliko je dovoljno da se spreči njihovo preskakanje - kaže Vujanić.\nMesta na kojima se događa najviše saobraćajnih nezgoda trebala bi da budu označena kao „crne tačke“, kako bi se pešacima ukazalo na rizik pretrčavanja ili kretanja u blizini saobraćajnica na tim mestima\n- Osnovni cilj istraživanja je da se bezbednost u saobraćaju poveća za oko 50 odsto u odnosu na trenutnu situaciju - kaže za „Blic“ saobraćajni inžinjer Vladimir Simidžija, saradnik na izradi projekta.\nČinjenica je da pešaci ponekad ne mogu slobodno da se kreću trotoarima od velikog broja kioska, kontejnera, parkiranih automobila, i drugih prepreka koje su prinuđeni da zaobilaze. U Beogradu se svakodnevno dogodi između 60 i 110 saobraćajnih nezgoda, a u najmanje 70 odsto slučajeva žrtve su pešaci.\nU studiji postoji niz predolga kako poboljšati uslove u kojima se odvija saobraćaj u prometnim ulicama u centru grada kao što je postavljanje brojača koji će pokazivati koliko je sekundi preostalo do uključenja zelenog svetla na mestima gde oni još uvek ne postoje ali i niz drugih propisa za vozače, povećanje broja saobraćajnih traka za vozila Javnog prevoza, smanjenje ograničene brzine kretanja vozila...\nNa današnji dan, 30.jula, Ambasada Kraljevine Maroko u Republici Srbiji obeležava Nacionalni dan.


Sudska rasprava o Karadžićevoj vladavini unutar SDS-a | Institute for War and Peace Reporting\nSvedok kaže da je okrivljeni često lično birao ljude na ključnim položajima i da je „očekivao njihovu lojalnost“.\nPiše: Velma Šarić iz Sarajeva (TU br. 696, 10. jun 2011.)\nJedan svedok optužbe je ove sedmice pred Haškim tribunalom – svedočeći na suđenju bivšem lideru bosanskih Srba, Radovanu Karadžiću – rekao kako je okrivljeni unutar vladajuće Srpske demokratske stranke (SDS) predstavljao „nesporan autoritet“.\nKao nekadašnji član SDS-a, čiji je Karadžić bio predsednik, Radomir Nešković je obavljao funkciju potpredsednika izvršnog odbora te partije, dok je tokom 1992. bio i predsedavajući kriznog štaba za opštinu Novo Sarajevo.\nNovo Sarajevo je sarajevska opština koja je tokom perioda opsade tog grada – od 1992. do 1995. – bila pod kontrolom bosanskih Srba, pri čemu su se na njenoj teritoriji navodno desili zločini nad nesrpskim stanovništvom.\nKaradžić se tereti i za planiranje snajperske i artiljerijske kampanje protiv Sarajeva, koja je trajala 44 meseca i u kojoj je poginulo skoro 12,000 civila.\nKao nekadašnji predsednik Republike Srpske (RS), on se u još deset tačaka tereti za ratne zločine i zločine protiv čovečnosti, uključujući genocid u Srebrenici, počinjen u julu 1995. godine.\nNešković se već pojavljivao pred Haškim tribunalom. Bilo je to 2005., kada je svedočio na suđenju bivšem predsedniku skupštine RS-a i srpskom članu poratnog bosanskog predsedništva, Momčilu Krajišniku. Pisana izjava sačinjena na temelju tog iskaza uvrštena je među dokaze i u slučaju Karadžić.\nPo Neškovićevim rečima, Karadžić je predstavljao „nesporan autoritet“ unutar SDS-a i bio je neuobičajeno dobro obavešten o onome što se dešava. „Na primer, on je često znao šta se dešava u Novom Sarajevu i pre no što bih mu ja rekao“, kazao je svedok.\nOn je dodao da je „Karadžić očito bio tesno povezan sa lokalnim odborima SDS-a, koji su predstavljali partijske jedinice na najnižem nivou“.\nNa pitanje tužioca, svedok je opisao SDS kao „uglavnom demokratsku partiju u kojoj je svakome bilo dozvoljeno da iznese svoj stav“.\nNešković je dodao i da je Karadžič često lično birao ljude na ključnim položajima, te da je „očekivao njihovu lojalnost“.\nSvedok se potom osvrnuo na atmosferu koja je u toj partiji vladala tokom decembra 1991., u vreme kada je bio usvojen zloglasni dokument pod nazivom „Varijanta A i Varijanta B“ – kojim je bilo definisano kako treba preuzeti vlast u Bosni i Hercegovini, i o kojem se prošle sedmice već raspravljalo na suđenju Karadžiću. Reč je o dokumentu koji je Karadžić navodno lično sačinio i predočio na proširenom sastanku glavnog odbora SDS-a, održanom u sarajevskom hotelu Holiday Inn.\n„Mora se znati da je u decembru 1991. atmosfera bila toliko emocionalno napeta da nije bilo poželjno iznositi negativne komentare o ključnim odlukama srpskih lidera, pošto je to moglo da dovede do toga da neko bude proglašen izdajnikom. A biti izdajnik značilo je da ostajete bez svog ugleda, svog uticaja, svog položaja“, kazao je on.\nTokom unakrsnog ispitivanja, svedok je odbacio Karadžićevu tvrdnju da su oni koji su počinili zločine nad ne-Srbima u njegovoj opštini bili „uhapšeni i procesuirani“.\nNešković je rekao da je „tokom rata, a pogotovo u avgustu 1992. godine, velik broj Muslimana sa Grbavice, predgrađa Novog Sarajeva, bio proteran, te da su ne-Srbi bili na različite načine zlostavljani, pri čemu vlasti to nisu sprečile, niti su kaznile počinitelje“.\nKaradžić je potom rekao da je Jovo Pejanović – koji je ubio Bošnjaka Huseina Pobrića sa Grbavice – uhapšen i „kažnjen sa deset godina zatvora“. On je napomenuo da je pravda spora ali efikasna, i da svedok naprosto nije upoznat sa naporima koje su vlasti činile.\n„Bojim se da je pravda u to vreme bila sve drugo, samo ne efikasna“, odgovorio je svedok. „A da je bila efikasna, uhapsili bi i optužili Batka.“\nVeselinu Vlahoviću, čiji je nadimak „Batko“, trenutno se – nakon što je u martu 2010. uhapšen u Španiji – sudi pred bosanskim Državnim sudom za ratne zločine i zločine protiv čovečnosti, i to za ubijanje, silovanje, mučenje, porobljavanje.\nNešković je dodao da je on lično, kao visoki zvaničnik SDS-a, u više navrata bezuspešno tražio da Batko bude uhapšen. On je rekao da je Batko bio više puta pritvaran, ali da bi uvek bio brzo oslobođen „nakon instrukcija koje su poticale od vlasti“.\n„Batko je bio naoružano čudovište, bolesna osoba. Čak su ga i Srbi izbegavali“, kazao je on.\nOdgovarajući na Karadžićevu tvrdnju da je Batkovo hapšenje planirala vojna policija, svedok je kazao da su „vlasti mogle da uhapse Batka kad god su to htele, ali nisu“.\n„Čak ste i Vi dali primer efikasnog hapšenja, pri kojem je postojala želja da se to učini“, dodao je Nešković, imajući na umu hapšenje Pejanovića.\nSvedok je dodao i to da bi bilo „pogrešno tvrditi da je Batko bio pripadnik paravojnih snaga. Na Grbavici su sve oružane snage bile na neki način povezane sa vojskom.“\nNešković je rekao i da mu nije poznato kojoj je jedinici Batko pripadao, ali je dodao i da je „celokupno rukovodstvo SDS-a znalo za njegovo ime i postupke“.\nKao jedan od poslednjih preostalih haških begunaca, Karadžić je – nakon višegodišnjeg skrivanja – uhapšen 2008. u Beogradu.\nSuđenje će biti nastavljeno sledeće sedmice.


Evropska noć istraživača u devet gradova BiH - Akta.ba\nEvropska noć istraživača u devet gradova BiH\n28.09.2018. 11:48 / Izvor: Akta.ba\nEvropska noć istraživača, manifestacija koja promovira nauku i istraživački rad u Evropi, bit će upriličena danas u devet gradova Bosne i Hercegovine.\nTo je najveći broj gradova koji učestvuju u manifestaciji i bit će organizirana u Sarajevu, Banjoj Luci, Mostaru, Bijeljini, Goraždu, Tuzli, Zenici, Konjicu i Brčkom.\nSlogan ovogodišnje manifestacije je "Let’s STEAM! Stvarajmo nove prilike" kako bi se istaknula kreativna strana nauke, kao i sam kreativni proces koji podrazumijeva naučni rad.\nSTEAM (Science, Technology, Entrepreneurship, Art, Math) je akronim za nauku, tehnologiju, preduzentištvo, umjetnost i matematiku, a "Evropska noć istraživača" predstavlja priliku za susret i upoznavanje sa izuzetnim ljudima koji su aktivni u ovim oblastima u BiH.\nKroz zabavne sadržaje edukativnog karaktera, građani će se moći upoznati s naučnim dostignućima i saznati na koji način nauka i istraživanja utiču na život i promjene u okolini, saopćili su organizatori.\n"Evropska noć istraživača" je pokrenuta 2005. godine pod pokroviteljstvom FP7 programa Evropske unije i organizira se svakog posljednjeg petka u septembru, s ciljem promocije naučnih istraživanja, karijere istraživača, kao i podizanja svijesti kod šire javnosti o uticaju raznih istraživanja na svakodnevni život.\nObilježava se u sve više gradova Evrope, pa je tako 2017. godine održana u 342 grada širom Evrope, u kojoj je učestvovalo 2.200 istraživača i više od million posjetitelja.\nStvarajmo nove prilike


Izvor: Vrele gume - Arhiva vesti 28.06.2010 - Naslovi.net\nVrele gume » Arhiva vesti za ponedeljak 28. jun 2010\nObustava saobraćaja most kod Beške\nVrele gume ponedeljak, 28. jun 2010.\nObaveštavamo Vas da će zbog radova na mostu preko Dunava kod Beške, na autoputu E-75, deonica Novi Sad- Beograd, saobraćaj biti potpuno obustavljen dana: • 28.06.2010.g. (ponedeljak) od 11.00 do 12.30h. Svim učesnicima u saobraćaju preporučujemo korišćenje sledećih alternativnih pravaca: petlje... »\nPeugeot 308 već od 12 990 evra\nKompanija Verano Motors, generalni uvoznik i distributer Peugeot proizvoda, počela je sa specijalnom akcijom za model 308, koji od svog lansiranja osvaja brojne nagrade i priznanja. PONUDA IZ SNOVA se odnosi na Peugeot 308 CONFORT sa motorom 1.4E 95KS i bogatim paketom opreme koja sadži ABS, klimu,... »\nPeugeot 508 spreman za Pariz\nNova Peugeotova limuzina je“uhvaćena“ u Madridu. Peugeot 508 će oficijelnu premijeru imati u Parizu, u septembru, a u prodaju bi trebalo da kerene krajem 2010., ili početkom 2011. godine. Novi Peugeot 508 će platformu deliti sa Citroenom C5, a pogoniće ga čitava lepeza različitih agregata, od 1,6... »


Tanjug 3. avgusta 2018. 14:27\nPRIŠTINA – Kosovski premijer Ramuš Haradinaj upozorio je danas, nakon sednice kosovskog saveta za bezbednost, Srbe na severu pokrajine da će biti odgovoreno na njihov eventualni pokušaj da proglase autonomiju.\n„Niko nema pravo da preduzme unilateralnu akciju „, rekao je on na konferenciji za štampu i dodao da se neće tolerisati kršenje kosovskih zakona, prenosi „Gazeta ekspres“.\nHaradinaj kaže da će sutra radna grupa moći da podnese izveštaj o nacrtu statuta Zajednice Srpskih Opština.\nPrema njegovim rečima, čekalo se na ispunjenje te obaveze iz Brisela, kako bi prištinske vlasti bile sigurne „da je statut ZSO u skladu sa kosovskim zakonima“.\nPrištinski mediji na albanskom jeziku navode da je sednica kosovskog saveta za bezbednost usledila dan nakon što su se pojavile navodne informacije da će Srbi sa severa pokrajine sutra proglasiti autonomiju, u odgovor na to što Priština nije formirala ZSO.\n„Ako neko izlazi iz kosovskih zakona i ugovora, zakon će raditi, nema dileme, dobiće svoj odgovor. Što se tiče severa, uvek smo pozdravili dolazak svakog građanina sveta u bilo kom delu Kosova, a svako ko ulazi na teritoriju Kosova u cilju ometanja javnog reda i mira dobiće odgovor u skladu sa zakonom“, rekao je Haradinaj.


Izbori u Interpolu uz strah od zloupotreba autoritarnih režima - CdM\nTaj odbor s 13 članova nadzire generalnog sekretara, Njemca Jirgena Štoka (Jürgen Stock), koji je pod pritiskom Zapada da blokira autokratske vlade, uključujući Kinu, da zloupotrebljavaju sistem crvenih potjernica. Dvanaest mjesta u komitetu, uključujući i predsjedničko, biće popunjeno ove nedjelje.\nKo god pobjedi na izborima u Interpolu, širi trend autokratskih vlada koje pokušavaju da iskoriste tu agenciju za sopstvene političke ciljeve vjerovatno će se nastaviti, rekli su zvaničnici i analitičari koji prate Interpol.\nInterpol sam ne istražuje niti hapsi osumnjičene za kriminal, već dijeli informacije i pomaže policijskim agencijama skoro svake zemlje da pronađu i privedu osumnjičene, ukazuje list, dodajući da je u vrijeme porasta prekogranične saradnje kriminalaca, mogućnost Interpola da brzo identifikuje i osumnjičene važnija nego ikad, mada pojedine zemlje i aktivisti kažu da se sistem crvenih potjernica zloupotrebljava za napadanje i uznemiravanje kritičara autoritarnih režima.\nInsajderi u Interpolu smatraju da će al-Raisi vjerovatno pobijediti, pošto je mjesecima putovao svijetom i sastajao se s policijskim zvaničnicima, navodi Vašington post, dodajući da je njegova kandidatura izazvala kritike zbog odnosa UAE prema ljudskim pravima, ali i pozive da se preispita donacija od 50 miliona dolara koju je ta zemlja obećala Interpolovoj fondaciji prije nekoliko godina.\nAl-Raisi je generalni inspektor ministarstva unutrašnjih poslova UAE, zadužen za pritvore i bezbjednosne operacije u toj zemlji, navodi američki časopis, dodajući da međunarodne organizacije Amnesti internešnal (Amnesty International) i Hjuman rajts voč (Human Rights Watch) i optužuju UAE za brojna kršenja ljudskih prava, dok je u oktobru prošle godine 19 nevladinih organizacija poslalo pismo Interpolu protiveći se al-Raisiju, uz navode da bi njegovo predsedavanje “naštetilo reputaciji Interpola i uveliko protivrječilo duhu Univerzalne deklaracije o ljudskim pravima i misijom te organizacije”.\nInterpol tvrdi da odbija da se koristi u političke svrhe, ali kritičari tvrde da bi, ako ovi kandidati pobijede, umjesto da se love krijumčari droge, trgovci ljudima, osumnjičeni za ratne zločine i ekstremisti, njihove zemlje mogle da iskoristi Interpolovu mrežu da hapse prognane disidente, pa čak i političke protivnike kod kuće.\nCrvena potjernica u praksi Interpol često pretvara u saučesnika represivnih režima, ocjenjuje Bojs, navodeći da ta potjernica, koja nije potkrepljena istragom Interpola, niti dokaz krivice, može da preokrene svijet osumnjičenog, s mogućim pritvorom na aerodromima, zamrzavanjem imovine i ekstradicijom.\nInterpol zabranjuje upotrebu crvene potjernice iz političkih razloga, ali kada je riječ o kleptokratskim režimom, skoro svaki čin uzbunjivanja ili izazivanja moćnih pojedinaca predstavlja politički čin, ukazuje se u komentaru i navodi primjer biznismena Bil Brauder (Bill Brower) koji se u pokušaju da otkrije istinu o ubistvu svog prijatelja i kolege Sergeja Magnitskog, našao u zamci sistema crvene potjernice i najmanje osam puta označen na aerodromima.\nTagsčlanice Interpol izbori režim strah zloupotreba


EXIT PROGLAŠEN ZA NAJBOLJI EVROPSKI FESTIVAL!!! – RTVSANTOS\nTagged: Exit, nagrada, najbolji festival\nEXIT je osvojio prvo mesto u kategoriji najvećih evropskih festivala (Best Major European Festivals) na ceremoniji dodele Evropskih festivalskih nagrada za 2013. godinu (European Festival Awards 2013), koja je upravo završena na festivalu Eurosonic Noorderslag u Groningenu u Holandiji!\nPublika iz cele Evrope, zajedno sa EFA žirijem, koji čine istaknuti pojedinci iz sveta festivalske industrije, zajedničkim glasovima odlučili su da je u konkurenciji od 360 najvećih festivala iz čitave Evrope upravo EXIT festival iz Srbije najbolji!\n“Želeo bih da zahvalim Eropskim festivalskim nagradama zbog ove neverovatne prilike da predstavim EXIT pred celim svetom. Takođe bih želeo da zahvalim festivalskoj publici i članovima žirija koji su glasali za nas. Neki od vas već znaju da je EXIT festival jedinstven u svetu, jer je nastao kao studentski pokret za mir i slobodu u Srbiji i na Balkanu. Verujemo da je društvena odgovornost EXIT festivala i dalje važan razlog našeg postojanja. Zbog toga i posvećujem ovu nagradu svim vernim ljubiteljima EXIT festivala, pogotovo onima iz Srbije i sa Balkana, kao i našem Novom Sadu, najboljem gradu na svetu, u kojem se EXIT održava od samog početka!”\nOvo je prvi put da EXIT osvaja prvo mesto u konkurenciji velikih evropskih festivala, još od ustanovljenja nagrade European Festival Awards 2010. godine, iako je svake godine bio uvršten u uži izbor od deset najboljih. Želimo im puno uspeha u budućnosti.\nPrevious Post: Uhapšen zrenjaninac koji je pljačkao trafike, kladionice i hamburgerije\nNext Post: Ranko Hrnjaz: “Novi zakon o radu predstavlja povratak u robovlasništvo”


Međunarodni sajam komercijalnih vozila "IAA Nutzfahrzeuge 2014" od 25. septembra do 2. oktobra u Hanoveru - Pluton Logistics\nLuka Brčko slabije poslovala zbog neuređenog plovnog puta Save\nSa povratnim utovarima u pravcu uspeha – Sedan Trade se oslanja na TimoCom\nMeđunarodni sajam komercijalnih vozila „IAA Nutzfahrzeuge 2014“ od 25. septembra do 2. oktobra u Hanoveru\n11/09/2014 01/05/2017 marko Hanover, IAA Nutzfahrzeuge 2014, sajam komercijalnih vozila Hanover\nMeđunarodni sajam komercijalnih i namenskih motornih vozila „IAA Nutzfahrzeuge 2014“ održaće se u periodu od 25. septembra do 2. oktobra u Hanoveru (Nemačka).\nKao vodeći svetski sajam za mobilnost, transport i logistiku „IAA Nutzfahrzeuge“ predstavlja centralno mesto okupljanja celokupne industrije komercijalnih vozila.\nSajam je posebno zanimljiv i zbog toga što se među izlagačima pored proizvođača nalaze i sami dobavljači, te su na taj način na jednom mestu okupljene sve kompanije koje čine proizvodni lanac i stvoreni najbolji uslovi za ostvarivanje poslovne saradnje.\nOpširnije informacije o sajmu „IAA Nutzfahrzeuge“ mogu se pronadi na: www.iaa.de\nIAA Hanover 2018 – Najveći sajam komercijaln... Grad Hanover u Nemačkoj biće i ove jeseni domaćin najvećeg sajma komercijalnih vozila na svetu. IAA Hannover 2018 biće održan od 20. do 27. septembra...\nSajam komercijalnih vozila, transporta i logistike... U periodu od 22. do 29. septembra biće održan 66. po redu sajam komercijalnih vozila IAA COMMERCIAL VEHICLES u nemačkom gradu Hanoveru. Ovaj sajam pr...\n← „Milšped“ preuzeo celokupnu logistiku za „New Yorker“ u šest zemalja\n„Peštan“ počeo izvoz u Urugvaj →\nI Španija uvodi zabranu korišćenja punog nedeljnog odmora u kabini vozila


Sa balkona okolnih zgrada ljudi su vikali demonstrantima gde da se sakriju, a kao odgovor na to na specijalne snage beloruske policije su nekoliko puta zapucale.\nDeo incidenta zabeležen je privatnim kamerama i podeljen na društvenim mrežama.\nPucnjava u Minsku\nČetvrti dan zaredom u Belorusiji traju protesti zbog pobede Aleksandra Lukašenka na predsedničkim izborima. Protesti su obeleženi nasiljem i policijskom represijom, zbog čega je reagovala i Evropska unija.\nKomesarka UN za ljudska prava Mišel Bašele osudila je danas upotrebu sile od strane vlasti u Belorusiji na mirnim protestima.\nOd 9. avgusta u Belorusiji je uhapšeno više od 6.000 ljudi koji protestuju, nezadovoljni što je Lukašenko uzeo šesti predsednički mandat.\nPROTESTI U MINSKU Privedeno 20 demonstranata koji su se okupili na trgu


"Sve bilo je muzika" - koncert posvećen Arsenu Dediću - Ženska TV\n„Sve bilo je muzika“ – koncert posvećen Arsenu Dediću\nOd GLAVNI 16/04/2019\n16/04/2019 100 pregleda\nKoncert „Sve bilo je muzika“, posvećen Arsenu Dediću, održaće se 30. maja u Sava Centru, a Arsenovu muziku interpretiraće Gabi Novak, Matija Dedić, Ana Stanić, Petar Grašo, The Frajle, Sergej Ćetković, Bojana Stamenov, Nikša Bratoš, Klapa Maslina, kao specijalni gost pojaviće se Hor Kolibri, a stihove Arsenove poezije kazivaće poznati beogradski glumac Dragan Vujić Vujke.\nOvo će biti omaž Arsenu, jednom od najvećih i najoriginalnijih muzičkih stvaralaca sa naših prostora u poslednjih 50 godina, a u organizaciji koncertne agencije „My Way“.\nPublika će imati prilike da se podseti večnih Arsenovih hitova, među kojima su „Zagrli me“, „O, mladosti“, „Tamo da putujem“, „Ono sve što znaš o meni“…\nArsen Dedić postao je miljenik publike još od festivala Beogradsko proleće 1967.godine i kultnog filma „Višnja na Tašmajdanu“ (1968) za koji je napisao jednu od svojih najlepših pesama „Odabraćeš gore“. Kao kantautor, aranžer, dirigent i autor filmske muzike, Arsen je ostavio neizbrisiv trag u muzici tokom svoje karijere duge pet decenija. Osvojio je brojne nagrade, a poslednjih godina svog rada nastupao je u koncertnim salama širom bivše Jugoslavije koje su uvek bile popunjene do poslednjeg mesta, sa sinom Matijom.\nUlaznice za koncert posvećen Arsenu Dediću „Sve bilo je muzika“ u prodaji su od utorka, 16. aprila, na blagajnama Sava Centra, Ticket Vision (bivši Eventim) i na sajtu tickets.rs.\nArsen DedićkoncertSava centarvestizenskatv\nDve najbogatije francuske porodice donirale 300 miliona evra za obnovu Notre Dame


Šabić poruke ne doživljava kao pretnje\nBeta 4. maja 2016. 14:45\nPoverenik za informacije od javnog značaja i zaštitu podataka o ličnosti Rodoljub Šabić izjavio je danas da se oseća bezbedno i da poruke koje su mu poslate povodom zahteva da policija istraži ko stoji iza rušenja objekata u Hercegovačkoj ulici u Beogradu, ne doživljava kao pretnju.\nŠabić je nakon debate o zaštiti privatnosti novinara i njihovih izvora u Beogradu kazao da ga je policija, po nalogu tužilaštva, pozvala da se izjasni o okolnostima koje je naveo na svom Tviter nalogu.\n„Ja sam im rekao da se osećam bezbedno i da to ne doživljavam kao pretnju“, kazao je Šabić, dodavši da sve treba istražiti\nPoverenik je precizirao da je poruka koju je naveo na Tviteru bila izrečena na javnom mestu na kom se on često pojavljuje i da nije bila slučajno upućena jer se znalo da će mu biti preneta.\n„Sve to ne treba da odvuče pažnju sa pravog pitanja, a to je ko je rušio objekte u Savamaloj i ko su ljudi s fantomkama“, rekao je Šabić.\nNepoznate osobe pretile su povereniku zbog toga što se javno zalagao da policija istraži ko su ljudi s fantomkama koji su u noći 25. aprila bagerima srušili nekoliko objekata u Hercegovačkoj ulici u Beogradu.\nRodoljub Šabić je na svom Tviter nalogu objavio poruku sledeće sadržine koja mu je upućena: „Nastavi da se interesuješ za akciju ljudi pod fantomkama, i bićeš u prilici da se sretneš sa njima“.


Dobitnik ovogodišnje nagrade „Drainac“ književnik Milosav Tešić - Grad Prokuplje\nDobitnik ovogodišnje tradicionalne pesničke „Drainčeve nagrade“ je književnik iz Beograda Milosav Tešić, saopštio je danas u Prokuplju žiri kojim je predsedavao književni kritičar Goran Maksimović.\nTešić je nagrađen za zbirku pesama „Kalopera Pera“, štampanu 2018. godine u izdanju „Čigoja štampe“.\n-Ova godina je izuzetno važna za grad Prokuplje i srpsku kulturu uopšte, jer se u njoj obeležava 120 godina od rođenja najvećeg topličkog i velikana srpskog pesništva Rada Drainca i 50 godina Drainčevih susreta, rekao je Maksimović na konferenciji za štampu u prokupačkoj Biblioteci.\nOn je naglasio da se književnik Tešić idealno uklopio u ovu jubilarnu godinu svojim bogatim pesničkim opusom, „tako da je ova nagrada koja ujedno predstavlja i nagradu za životno delo, otišla u prave ruke“.\nGovoreći o nagrađenoj zbirci „Kalopera Pera“, Maksimović je istakao da je i naslov knjige karakterističan za stvaralaštvo i Tešićevu poeziju, duboko utemeljenu u srpsku tradiciju kroz istorijsko, mitsko i jezičko predanje.\n-Naslov knjige je zapravo paradigma paganskog boga Peruna, sinonima za gromovnika, koji predstavlja žensku verziju srpskih i mitskih heroina od antike do savremenog doba, počev od carice Teodore iz devetog veka, preko Jelene Balšić iz srpskog srednjeg veka, pa sve do Mine Karadžić i pesnikinje Desanke Maksimović, istakao je Maksimović.\nNagrada „Drainac“, Milosavu Tešiću će biti uručena na Drainčevim susretima pesnika, 27. avgusta, u 13 sati, u Svečanoj sali Gradske kuće u Prokuplju.


ĐUKANOVIĆ: Svoju budućnost nećemo dati Moskvi! | Vestinet.rs\nPočetna AKTUELNO\tĐUKANOVIĆ: Svoju budućnost nećemo dati Moskvi!\nCrnogorski premijer Milo Đukanović, koji učestvuje na prolećnom zasedanju Parlamentarne skupštine NATO-a u Tirani, poručio je danas da zvanična Podgorica ima tradicionalno dobre odnose sa Rusijom, ali da to ne znači da će, kako je rekao, svoju budućnost dati Moskvi.\n„Mi želimo da preuzmemo odgovornost za svoju budućnost i da budemo član Evropske unije“, odgovorio je crnogorski premijer na pitanje novinara o ekonomskim odnosima i uticaju Rusije na Crnu Goru, koja je nedavno potpisala Protokol o članstvu u NATO-u, a čemu se Rusija otvoreno protivila.\nĐukanović je rekao da su „procesi integracije u EU i NATO nerazdvojni“.\n„Crna Gora će nastaviti proces reformi kako bi napredovala ka evropskoj budućnosti. Crna Gora je jedina zemlja u kojoj nije bilo rata nakon raspada bivše Jugoslavije i želimo da nam i budućnost bude takva“, rekao je Đukanović, prenela je agencija ATA.\nCrna Gora teži NATO-u i ima jasnu viziju o svom doprinosu stabilnosti i bezbednosti, naveo je Đukanović i dodao:\n„Članstvo u NATO-u ima veliki značaj i mogu pouzdano da potvrdim da se Crna Gora nalazi na putu evroatlantskih struktura a potom i na putu ka Evropskoj uniji“.\nZa Đukanovića je NATO garancija stabilnosti na Balkanu i u zemaljama regiona.\nO odnosima sa susednom Albanijom, Đukanović je rekao da dve države imaju „veoma dobru saradnju“.\nAlbanski premijer Edi Rama rekao je ranije danas da puna integracija Balkana u NATO biće strateška i vitalna investicija.\n„To bi ujedno bio i najočigledniji odgovor kako na geopolitičke ambicije drugih aktera u regionu, tako i na rizike i kontinuirane pretnje koje stižu sa Bliskog istoka i iz Severne Afrike“, rekao je Rama.\nOcenivši da je članstvo Albanije u NATO-u postavilo temelje za budućnost te zemlje, Rama je rekao da Tirana podržava članstvo Crne Gore i Makedonije u Alijansi.\nParlamentarna skupština NATO-a, koja danas završava trodnevno prolećno zasedanje u Tirani, zatražila je od zemalja članica da se suprotstave vojnoj odlučnosti Rusije i da bolje podele teret zajedničke odbrane.\nPredsednik Parlamentarne skupštine NATO-a američki advokat Majkl Tarner rekao da „agresivnost Rusije ima cenu“ i pozvao evropske partnere da povećaju budžetske izdatke predviđene za odbranu.


Anketari najavljuju dobar izborni rezultat opozicionih demokrata\nKongresni izbori u SAD se održavaju za manje od dve nedelje, a agencije za ispitivanje javnog mnjenja nastoje da utvrde kako će Amerikanci glasati. Vlasnik jedne od tih agencija, Džon Zogbi, kaže da će brojne izborne trke biti tesne, ali da će Demokrate verovatno postići značajne uspehe. Detaljnije u izveštaju novinara GA, Džona Federlija.\nDžon Zogbi, koji je na čelu agencije “Zogby international“ sproveo je ankete širom SAD uoči kongresnih izbora, 7-og novembra. Ako bi izbori bili održani danas, rekao je Zogbi, Demokrate bi verovatno osvojile izmedju 25 i 30 mesta u Predstavničkom domu, a 4 u Senatu. To bi im dalo većinu u Predstavničkom domu, ali ne i u Senatu. Zogbi kaže da se 15 do 20 odsto birača, od kojih se mnogi identifikuju kao Republikanci, još uvek se nije opredelilo.\n“Situacija nije najizvesnija. Medjutim, nema sumnje da su Republikanci sada veoma ranjivi.”\nZogbi je dodao da postoji mogućnost veoma slabog odziva birača na izborima, a ankete ne pokazuju ni veliki optimizam demokratskih birača.\n“Birači i njihovi glasovi će odrediti budućnost. Medjutim, teško je reči da Amerikanci smatraju da su ovi izbori važni, ako samo 39 ili 40 odsto bude izašlo na izbore.”\nZogbi dodaje da će Hispanci, koji u sve većem broju izlaze na birališta, igrati važnu ulogu na izborima. On je smatra da ankete pokazuju da će Amerikanci arapskog i muslimanskog porekla glasati u velikoj većini za Demokratsku stranku.\n“Amerikanci arapskog porekla, uopšte uzevši, i hrišćani i muslimani, pružiće Demokratama ubedljivu podršku na izborima za guvernere i za senatore u Mičigenu, Ohaju, Pensilvaniji i na Floridi.”\nZogbi je naglasio da je u ovom momentu nemoguće dati defintivnu prognozu o ishodu predstojećih izbora. On je rekao da mnogi neopredeljeni birači ozbiljno razmišljaju za koga će da glasaju tek nekoliko dana uoči izbora.


Crna Gora očekuje ubedljiviju podršku na putu u EU | Novosti.RS\n16. 05. 2019. u 13:15\nPotpredsednik Vlade Crne Gore za ekonomsku politiku I finansijski sistem Milutin Simović Foto Tanjug\nCrna Gora očekuje da ove godine dobije podršku za otvaranje i poslednjeg pregovaračkog poglavlja, čime bi se potvrdilo da je politika proširenja živa\n"U vrednosnom smislu želimo pripadati Evropi, jer mi i jesmo Evropa. Naša istorija i žrtve koje smo podnosili u odbrani evropskih vrednosti i za slobodu Evrope to potvrđuju. Ali i EU mora naše rezultate, trud i iskorake još snažnije i ubjedljivije, konkretnije prepoznati i podržati", istakao je potpredsednik crnogorske vlade.\nOn očekuje da se podrška Austrije na tom putu nastavi, ali i da je pruže i ostale članice EU, kao i da ista, kako se vreme ulaska u EU približava uvećava. Podvukao je da je naredni državni cilj koji Crna Gora želi ostvariti punopravno članstvo u EU.\n"Verujemo da ćemo biti prva naredna članica tog najnaprednijeg kluba razvijenih država. Crna Gora je otvorena zemlja, spremna za saradnju sa svim zemljama sveta, posebno kada su u pitanju projekti koji imaju ekonomku opravdanost i donose korist našim građanima", objasnio je Simović.\nPROČITAJTE JOŠ - Darmanović: Crna Gora izvesno sledeća članica EU\nOn je rekao da je današnja Crna Gora moderna, demokratska, otvorena, politički stabilna, multikonfesionalna i građanska država, članica NATO, Svetske trgovinske organizacije, Svetske banke i svih relevantnih međunarodnih političkih i ekonomskih organizacija. Sve zemlje EU, prema njegovim rečima, prepoznaju Crnu Goru kao pozitivan primer i faktor jačanja stabilnosti i napretka Zapadnog Balkana.\nS tim u vezi je ukazao na ekonomske rezultate, navodeći da je crnogorska privreda 2017.ostvarila realni rast BDP od 4,7 odsto, a prošle godine za 4,9 procenata. "Očekujemo da rezultati prvog kvartala ove godine pokažu da smo i dalje u istom ritmu, jer nismo posustali niti se zadovoljili sa do sada ostvarenim", naglasio je Simović dodajući da će dinamičan ekonomski rast u Crnoj Gori biti realnost i u narednim godinama.\n"Nekada jedna od nerazvijenih republika bivše Jugoslavije, danas, trinaest godina nakon obnavljanja nezavisnosti, Crna Gora je među zemljama Evrope koje ostvaruju najveći rast BDP-a u Evropi i među najbrže rastućim ekonomijama Zapadnog Balkana i Jugoistočne Evrope", ukazao je on.\nPredsednik Privrdne komore Crne Gore Vlastimir Golubović ocenio je da rast ekonomije potvrđuje činjenicu da Crna Gora kontinuirano unapređuje poslovni ambijent u smeru koji pogoduje prilivu stranih investicija. Preneo je da Crna Gora u poslednjim godinama ostvaruje značajne rezultate u turizmu, koji potvrđuju da je zemlja svrstana među najatraktivnije turističke destinacije, o čemu govori rekordan broj turista od preko 2,2 miliona i skoro 2,5 miliona prevezenih putnika na crnogorskim aerodromima. Ukazao je, kao što je učinio i sekretar Sekretarijata za razvojne projekte Vlade Crne Gore Dejan Medojević, na mogućnosti za ulaganje u Crnu Goru.\nPoslanik u austrijskom parlamentu i bivši ministar poljoprivrede Nikolas Berlaković rekao je da put u EU nije lak, i nije bio ni za Austriju. "Važno je da poštujemo pravila. Austrija godinama podržava zemlje Jugoistočne Evrope na njihovom putu u EU. Imamo puno razumevanje za susede u tom regionu i uvek je bila politika, bilo koje vlade Austrije, da podržava te zemlje", naglasio je on.\nBeraković je ukazao da je za pristupanje EU od ključnog značaja vladavina prava, borba protiv korupcije i pravna sigurnost investicija. "Imali smo fazu euforije za širenjem EU. Tada se, međutim, videlo da neke strukture u novim članicama nisu bile spremne, posebno po pitanju vladavine prava. Zato je došlo do promene pristupa i zbog toga je sada veća senzibilnost da zemlje kandidati moraju da ispune zahteve u oblasti vladavine prava", objasnio je on. Istakao je da je za njega EU struktura, odnosno kuća koja treba stalno da se proširuje i razvija, a taj prostor se mora popunjavati novim članovima porodice.\nPredsednik SEEBDN Fric Kalteneger istakao je da su blagostanje i stabilnost ključni faktori, a da je bi se to postiglo najvažnija saradnja, a osnivač ove organizacije Ivan Gros kazao je da je vizija da se iniciraju kontakt i pronađu inovativni putevi kako bi se razne privredne grane i izvoznoorijentisane branše fokusirale na tržište EU.\nNakon prezentacije crnogorskih preduzeća održan je razgovor sa predsednikom Fudbalskog saveza Crne Gore Dejanom Savićevićem, koji je govorio o svojoj fudbalskoj karijeri, ali i budućnosti crnogorskog fudbala. Rekao je da će reprezentacija Crne Gore da nastavi da se bori za plasman na veća takmičenja, i da Island pokazao da je moguće i da male zemlje ostvare takav cilj.\nsamo se sagnite,dobićete podršku\nParadox ispunili sve uslove i gde su sad Srbija bolja od CG posebno u ekonomiji pa ko je ovde lud ....cemu tezite sve je to cirkus za obrtanje para.


Mlađi seniori otputovali u Krakov - Kajakaški savez Srbije\n28.09.2020. - 14:51 » Vesti\nU Krakovu se od 1. do 4. oktobra održava Evropsko prvenstvo u slalomu za juniore i mlađe seniore.\nBoje Srbije na šampionatu u Poljskoj braniće dvojica takmičara: Marko Đorđević i Miloš Jevtić. Obojica će se takmičiti u kajaku jednosedu i nastupiće u kategoriji mlađih seniora.\nNašu mini ekspediciju u Krakovu predvodi Milan Đorđević.\nDetaljnije u vezi sa Prvenstvom Evrope za juniore i mlađe seniore u slalomu možete se informisati OVDE.


Rodžer Federer smatra da Novak Đoković i dalje nije na maksimalnom nivou poslije povrede.\n“Novak može da ostvari još mnogo u karijeri. Smatram da i dalje nije na najvišem nivou na kojem smo ga gledali prije povrede lakta. Igra vrlo dobro, ali još mu potrebno da bude na onom nivou na kojem je bio skoro pa nepobjediv. Radujem se zbog onoga što ga čeka. Napravio je sjajan rezultat kada je stigao rekord Pita Samprasa po broju Gren slem titula”, rekao je Federer.\nĐoković je poslije velikih problema zbog povrede lakta i operacije uspio da u dva mjeseca osvoji Vimbldon, US open i jedini trofej iz Masters serije koji mu je nedostajao (Sinsinati).\nU finalu Sinsinatija pobijedio je upravo Rodžera Federera sa 2:0.


U Vladi čak 28 savjetnika, među njima i penzioneri\n04. May 2021 812\nPored velikog broja zaposlenih i stručnih saradnika, ministri u Vladi Republike Srpske su u proteklim godinama često zapošljavali i savjetnike. Tako prema zvaničnim informacijama gotovo da nema ministarstva u kome nisu angažovani i savjetnici.\nRepublički ministri brojne odluke ne mogu da donose sami, pa su u većini ministarstava angažovani i savjetnici. Tako ministri u Vladi Republike Srpske ukupno imaju čak 28 savjetnika.\nMinistarstvo saobraćaja i veza takođe ima jednog savjetnika, koliko ima i u Ministarstvu za prostorno uređenje, građevinarstvo i ekologiju.\nMinistarstvo unutrašnjih poslova nema popunjeno mjesto savjetnika, ali zato ima 5 stručnih savjetnika. Ministarstvo poljoprivrede, šumarstva i vodoprivrede je jedino ministarstvo koje nema nijednog savjetnika.\nOva zvanična informacija je objavljena nakon poslaničkog pitanja Jelene Trivić iz PDP-a. Zabrinjavajuće je, smatra Trivićeva, što nema informacija o stručnim kvalifikacijama brojnih savjetnika, takođe, na pojedinim savjetničkim mjestima sjede i ljudi koji su u penziji pa uzimaju dvije naknade, što je, kako kaže, neprihvatljivo.\nPozicije savjetnika postoje u institucijama svih država, kažu novinari koji godinama prate rad javnih institucija, međutim u svijetu se na te pozicije postavljaju eksperti koji perfektno poznaju resore u kojima savjetuju, a često to rade besplatno. Kod nas savjetnička fotelja, podrazumijeva nešto potpuno drugo.\nInformacije o broju savjetničnikih fotelja koje su konačno objavljene, kažu naši sagovornici, pokazuju da se ove fotelje popunjavaju na isti način kao i većina pozicija u javnom sektoru a to je da stručnost često ostane iza stranačke, rodbinske ili neke druge podobnosti.\nTagovi: Vlada RS savjetnici\nIz Broda krenuo pješački pohod “ Putevima prvog progona Srba u BiH”


Zivim ispod komsije koji proizvodi buku udaranjem tupim predmetima po plafonu i terasi.Cesto koristi i brusilice,burgije,testere i sl.Ne vodi apsolutno racuna o kucnom redu.Predsednik skupstine stanara tvrdi da ne moze bilo sta da ucini.Policija koju sam pozivao zbog nesnosne buke,divljackog lupanja i urlanja sa terase gde obavlja vecinu delatnosti cesto u alkoholisanom stanju rekla mi je da mogu samo na lepu rec da ga upozore i nista vise!On se bavi nekim zanatom na terasi(ne znam kakvim)jer mi stalno ubacuje opiljke drveta i gvozdja a i donekle je vidljivo to sto radi kada se gleda ispred zgrade.Zvao sam inspekciju koja tvrdi kako on u stanu NEMA NISTA!Obratio sam se komunalnoj policiji koji tvrde da nemaju nadleznosti!Ovo ponasanje traje vec cetiri godine!!!Dokle?\nSadržina Vašeg pisma jasno ukazuje na suštinu Vašeg problema, koji je, inače, u današnje vreme veoma rasprostranjen u urbanim sredinama. Medjutim, činjenice koje ste naveli blago ukazuju na to da su slabi izgledi da ćete problem uspeti da rešite na zadovoljavajući način.\nNaime, za Vaš problem nadležna je komunalna inspekcija gradske opštine, a Vi ste se već obraćali inspekciji koja je utvrdila da Vaš komšija u stanu nema ništa što bi ukazivalo na to da se bavi nekim zanatom i da tom prilikom proizvodi buku. Medjutim, obzirom na to da nemam precizan podatak o tome koja inspekcija je konkretno postupala po Vašoj pritužbi, postoji mogucnost da se niste obratili inspekciji koja je u konkretnom slucaju nadležna (odnosno komunalnoj inspekciji gradske opštine), pa bi u tom smislu trebalo ponoviti pritužbu. Pored toga, ne znam ni kada ste inspekciju zvali i kada je ona stigla po Vašem pozivu – da li u trenutku kada se na nesumnjiv nacin moglo utvrditi da iz komšijinog stana dopire buka preko odredjene granice tolerancije (kada bi oni mogli da utvrde uznemiravanje i samim tim intervenišu), ili su možda stigli baš u trenutku kada je komšija pravio pauzu u svojim aktivnostima, te iz tog razloga uopšte nisu bili u mogućnosti da reaguju na pravi nacin.\nU svakom slucaju, nadležnost komunalnih inspekcija utvrdjena je Zakonom o komunalnim delatnostima, a Odlukom o komunalnoj inspekciji („Sl. list grada Beograda“ br. 18/92) razgraničene su nadležnosti komunalnih inspekcija gradskih opština i komunalne inspekcije grada.\nU skladu sa podelom nadležnosti koja je izvršena na osnovu navedene Odluke o komunalnoj inspekciji, komunalne inspekcije gradskih opština ovlašćene su da, izmedju ostalog, vrše nadzor i kontrolu nad sprovodjenjem različitih odluka koje je donela Skupština grada. Jedna od njih je i Odluka o kućnom redu u stambenim zgradama. Drugim rečima, u nadležnosti komunalnih inspekcija gradskih opština je kontrola i intervenisanje u slučaju pravljenja buke u stanovima koja ugrožava ostale stanare (bilo kakve vrste buke – radio, TV, muzičkim uredjajima, pevanjem, sviranjem u stanu ili, pak, upotrebom različitih mašina). To podrazumeva i kontrolu poštovanja kućnog reda za vreme odmora, tj. u periodu od 13,00 do 17,00 i 22,00 do 05,00 časova.\nNa osnovu navedenog, jedino što mogu da Vas posavetujem u pogledu Vašeg problema je sledeće:\nPretpostavljam da buka koju Vaš komšija proizvodi svojim ponašanjem smeta i Vašim komšijama isto koliko i Vama. Stoga Vam predlažem da se organizujete i podnesete zajedničku prijavu, koja će, samim tim što je potpisana od strane više lica imati malo veću težinu, pa bi po njoj nadležni organ trebao da reaguje utoliko pre nego kada je u pitanju pojedinačna prijava. Pri tom, bitno je da se obratite odeljenju komunalne inspekcije opštine na kojoj stanujete. Ona je, kao što sam već navela, nadležna da reaguje po pritužbama gradjana o remećenju reda u stambenim zgradama i ona je ta koja je ovlašćena da preduzme odgovarajuce mere ukoliko utvrdi postojanje ponašanja koje remeti kućni red.\nU svakom slučaju, budite uporni – reagujte svaki put kada komšija svojim aktivnostima pravi buku koja prelazi granicu tolerancije, bilo da to čini prosto galamom u alkoholisanom stanju, bilo da, kako kažete, koristi burgije, testere i slicno. Moža ćete redovnim prijavljivanjem buke i zajedničkom akcijom uspeti da rešite, ili da bar ublažite problem koji Vam komšija svojim ponašanjem prouzrokuje. Nekih drugih rešenja, na žalost nema. Pokretanje sudskog postupka, recimo po tužbi zbog uznemiravanja u mirnom korišćenju stana, ili možda pokretanje nekog prekršajnog postupka teško da bi urodilo plodom. O tome eventualno razmislite tek nakon obraćanja nadležnoj opštinskoj komunalnoj inspekciji, ukoliko nakon njihove intervencije ne uspete da rešite problem. Naravno, o tome se ipak posavetujte sa stručnim licem koje će procenom svih činjenica i uvidom u izveštaje inspekcije moći da Vam pruži pravilan savet u pogledu celokupne situacije i Vašeg eventualnog daljeg delanja.


Ministar Dačić na konferenciji „Nove perspektive za Zapadni Balkan"\nIstupanje prvog potpredsednika Vlade Srbije i ministra spoljnih poslova Ivice Dačića na Međunarodnoj konferenciji „Nove perspektive za Zapadni Balkan" u organizaciji Centra za međunarodne i bezbednosne poslove:\n„Poštovani gospodine Pajeviću,\nDozvolite mi, na početku, da zahvalim ISAC fondu na pozivu da u ime Vlade Republike Srbije i ovaj put učestvujem na konferenciji. Veliko mi je zadovoljstvo što, četvrtu godinu za redom, imam priliku da vam se obratim. Uveren sam da svaka razmena mišljenja na ovu temu može da nam pomogne u jasnijem sagledavanju stavova i upoznavanju sa nespornim doprinosom Srbije na polju spoljne, bezbednosne i odbrambene politike EU.\nPrethodna godina, kada je reč o evropskim integracijama, bila je za Srbiju godina očekivanja, težnji i napornog rada na približavanju Evropskoj uniji i članstvu u ovoj jedinstvenoj organizaciji. Iako smatram da dinamika pristupnog procesa ne prati naše reformske napore i dostignuća, raduje me što su novi koraci postignuti, pojedina pregovaračka poglavlja otvorena, a Zapadni Balkan vraćen u fokus Evropske unije. Nažalost, kada je reč o Poglavlju 31, u proceduralnom smislu nije bilo napretka. Izveštaj o skriningu je i dalje na agendi Saveta EU i država članica, iako je prošlo već četiri godine od završetka skrininga za ovo poglavlje. Bez obzira na to, čvrsto smo opredeljeni da budemo spremni za aktivnosti koje će uslediti nakon usvajanja izveštaja i upoznavanja sa njegovim sadržajem. Radi toga vršimo potrebne pripreme i obuke, kako bi, kada za to dođe vreme, pregovaračku poziciju izradili kvalitetno, uz poštovanje utvrđenih standarda i istovremeno adekvatno se pripremili za otvaranje Poglavlja 31.\nŽelim da istaknem da Srbija podržava sve promene koje su u Evropskoj uniji pokreću u cilju jačanja Zajedničke bezbednosne i odbrambene politike, a koje su inicirane usvajanjem Globalne strategije EU i Plana implementacije u oblasti bezbednosti i odbrane. Evropski akcioni plan odbrane, Evropski odbrambeni fond, Koordinisani godišnji pregled u oblasti odbrane i naročito, Stalna strukturna saradnja, odnosno PESCO, su projekti i inicijative koje Srbija aktivno prati i podržava, spremna da se, kada se za to stvore uslovi, aktivno u njih uključi. Posebna pažnja je svakako usmerena na formiranje PESCO i veoma smo zainteresovani za eventualno učešće država kandidata u ovoj inicijativi. Na Evropskoj uniji je da utvrdi mogućnosti i potencijalne modalitete, dok mi sa naše strane ostajemo otvoreni za razgovore i mogući angažman u ovoj sferi evropskih politika.\nSrbija je pratila i aktivnosti na izradi Globalne strategije EU i, neposredno po objavljivanju, pristupila njenoj analizi. Kao što znate, posebno nas je ohrabrilo što je u Globalnoj strategiji EU jasno istaknuto da stabilnost i sigurnost EU zavise od stabilnosti na Balkanu, a da kredibilna politika proširenja predstavlja ulaganje u bezbednost i prosperitet Evrope.\nPromene u strateškom okruženju nametnule su potrebu izmene nacionalnih dokumenata u oblasti bezbednosti i odbrane. Upravo u skladu sa Globalnom strategijom EU, Srbija je izradila nacrt nove Strategije nacionalne bezbednosti i Strategije odbrane, koje su upućene na javnu raspravu. Ključna opredeljenja kojim smo se rukovodili u ovom procesu su integralni pristup bezbednosti, vojna neutralnost i opredeljenje za pristupanje Evropskoj uniji.\nVerujem da ćete se složiti sa mnom kada kažem da se Poglavlje 31 suviše često svodi isključivo na pitanje pridruživanja odlukama i deklaracijama EU. Neopravdano i nepravedno se zapostavljaju brojni napori, aktivnosti i dostignuća Srbije u drugim oblastima, obuhvaćenim ovim poglavljem, koji potvrđuju činjenicu da je Srbija odgovoran partner, spreman da deli odgovornost u suočavanju sa bezbednosnim izazovima i unapređenju evropske bezbednosti. Želeo bih da iskoristim priliku i skrenem pažnju na neke od njih.\nU oktobru prošle godine održane su bilateralne političke konsultacije sa Evropskom spoljnopolitičkom službom, u kojima sam i lično uzeo učešće, a zatim početkom ove godine organizovane su i druge po redu konsultacije između EEAS i zapadnobalkanske šestorke. Ovi sastanci su predstavljali odličnu priliku da razgovaramo ne samo o odnosima Srbije i Zapadnog Balkana sa EU, već i o brojnim drugim temama od međunarodnog značaja. Smatram da je otvorena i iskrena komunikacija presudna za otklanjanje nedoumica, i kao što sam na početku rekao, pravi put ka unapređenju saradnje i stvaranju međusobnog poverenja.\nŽelim da napomenem da Republika Srbija kroz učešće u multinacionalnim operacijama, kao kredibilan partner, deli odgovornost i pruža svoj doprinos očuvanju mira i bezbednosti. Naime, Srbija trenutno učestvuje u četiri EU operacije: u Maliju, Centralnoafričkoj Republici i u dve operacije u Somaliji. Pored EU misija, Srbija učestvuje i u UN misijama, pri čemu je na devetom mestu evropskih zemalja, a uzimajući u obzir broj stanovnika, čak je treći kontributor u Evropi. Čvrsto smo opredeljeni ka unapređenju ovog doprinosa, upućivanjem civilnih struktura u multinacionalne operacije. U tom cilju, preduzimamo korake radi uspostavljanja potrebnog zakonskog i institucionalnog okvira, uključujući i izmenu Zakona o spoljnim poslovima. Osim toga, očekujemo da uskoro bude usvojen Akcioni plan za stvaranje kapaciteta za upućivanje civila u multinacionalne operacije.\nDozvolite da vas podsetim da je Republika Srbija samo jedna od četiri države koje nisu članice EU, a koje su potpisale administrativni aranžman sa Evropskom odbrambenom agencijom. Takođe, nakon odluke o pristupanju konceptu Borbenih grupa EU, Srbija je pristupila HELBROC borbenoj grupi. Verujem da će to doprineti unapređenju saradnje ne samo sa EU, već i zemljama članicama ove inicijative.\nU novembru prošle godine uputili smo nacionalnog oficira za vezu u Vojni štab Evropske unije. Iako još nismo članica EU, ovakva mogućnost otvorena je za nas upravo kao izraz zahvalnosti i priznanja za dosadašnje učešće Republike Srbije u operacijama i misijama EU, ali i kao rezultat obostrane ocene da će se na taj način doprineti daljem jačanju saradnje i efikasnijoj komunikaciji.\nUčešće Srbije u novim projektima i inicijativama je u interesu svih nas, korisno je za razvoj operativnih kapaciteta Republike Srbije, jačanje interoperabilnosti i saradnje sa državama članicama EU, ali je od značaja i za EU i njene države članice. Svima nam je više nego jasno da aktuelne bezbednosne pretnje i izazovi ne poznaju granice i prevazilaze mogućnosti i kapacitete jedne zemlje i regiona. Kako bismo bili u mogućnosti da adekvatno odgovorimo, potrebno je da čvrsto sarađujemo, koordinišemo delovanje i pružimo maksimalan doprinos. Migraciona kriza je posebno pokazala u kojoj meri je neophodna međusobna saradnja i solidaran pristup. Srbija je, sa svoje strane, upravo na ovom primeru dokazala da je spremna da preuzme svoj deo obaveza i pruži značajan doprinos u regulisanju krize i pronalasku zajedničkog rešenja. Krize u našem neposrednom okruženju, terorizam, radikalizam i brojni drugi izazovi na globalnom, evropskom i regionalnom planu, jasno ukazuju da moramo da ostanemo posvećeni međusobnoj saradnji.\nSav doprinos i aktivnosti Srbije u okviru Poglavlja 31 nemoguće je pobrojati u jednom izlaganju, ali smatram da je ovo dovoljno da ukaže da je Poglavlje 31 mnogo šire od samog procenta usaglašavanja. Jasno nam je da to pitanje privlači izuzetno mnogo pažnje i spremni smo da o ovome, kao i o drugim temama, uvek otvoreno razgovaramo. Srbija nedvosmisleno ima za cilj da postane članica EU i svesni smo svih dužnosti koje treba da ispunimo do prijema u EU. Međutim, moram da skrenem pažnju na značaj očuvanja teritorijalnog integriteta, verujem ne samo za nas, već za bilo koju državu na svetu. Srbija ima konzistentan pristup odlukama o pridruživanju i on je uvek vođen istim principom. Ne možemo da uzvratimo pridruživanjem odlukama protiv onih koji nas podržavaju i pomažu u našoj diplomatskoj borbi.\nHteo bi da iskoristim ovu priliku i naglasim da ostajemo posvećeni očuvanju regionalne stabilnosti i dijalogu o normalizaciji odnosa sa Prištinom, ali da je za to potrebna i saradnja druge strane u dijalogu, a pre svega ispunjavanje obaveza iz dogovora koji su postignuti. Još jednom pozivam predstavnike Evropske unije za punu podršku u našem zahtevu da se u potpunosti implementiraju dogovori postignuti upravo pod njenim okriljem. Nedopustivo je da Priština jednostrano menja odredbe Briselskog sporazuma i kontinuirano opstruira formiranje Zajednice srpskih opština. Poštovanje dogovora, koji su i za našu stranu često veoma teški, kao i uzdržavanje od provokacija i očuvanje stabilnosti, u interesu je svih nas.\nDogađaji na Kosovu i Metohiji u prethodnom periodu jasno pokazuju da je međunarodno prisustvo na KiM neophodno, pre svega radi osiguranja zajedničkog i nesmetanog života svih na tom prostoru. Situacija na terenu je i dalje veoma krhka, dok privremene institucije samouprave u Prištini nisu u stanju da garantuju sigurnost i bezbednost svih građana. Kao ni do sada, ne možemo da se oslonimo na Prištinu da garantuje vladavinu prava i jednakost pred zakonom. Stoga pozivamo EU da zadrži mandat EULEKS u postojećem kapacitetu, bez sužavanja njenih nadležnosti.\nNa kraju, želim još jednom da naglasim spremnost Srbije da razgovara o svim pitanjima, kontinuirano produbljuje saradnju i učestvuje u inicijativama Evropske unije. Nadam se da je više nego jasno da je Srbija pouzdan i odgovaran partner, koji ne čeka samo da preuzme svoje dužnosti nakon što postane punopravan član Evropske unije, već deluje proaktivno, uz volju da deli teret i obaveze, kao prijatelj i partner svih država članica Evropske unije.\nHvala vam na pažnji i nadam se da se vidimo i sledeće godine!